Lebih 37.0 juta dos vaksin Covid-19 diberikan sehingga semalam

Terengganu mencapai nilai ambang vaksinasi 60 peratus seperti disasarkan apabila capaian liputan dos vaksin lengkap dalam kalangan individu dewasa di negeri itu telah melepasi 61.4 peratus.

Angka itu diperoleh semalam apabila 19,839 individu dewasa di negeri itu melengkapkan suntikan kedua vaksin Covid-19 masing-masing, menurut data dikeluarkan Jawatankuasa Khas Jaminan Akses Bekalan Vaksin Covid-19 (JKJAV), hari ini.

Berdasarkan perangkaan JKJAV enam negeri, Johor, Pahang, Perak, Kedah, Kelantan dan Sabah masih mencatat liputan vaksin dos lengkap dalam kalangan individu dewasa di bawah 60 peratus.

Sehingga semalam, 55.7 peratus atau 1,510,848 individu dewasa di Johor lengkap divaksin; Pahang 54.9 peratus (645,309); Perak 51.7 peratus (963,015); Kedah 50.2 peratus (772,658); Kelantan 49.9 peratus (616,312); dan Sabah 46.1 peratus (1,272,788).

Sementara itu, sebanyak 326,476 dos vaksin diberikan semalam membabitkan 134,307 dos pertama dan 192,169 dos kedua.

Angka itu menjadikan keseluruhan pemberian vaksin di seluruh negara sejak Program Imunisasi Covid-19 Kebangsaan (PICK) dilancarkan sejak Februari lalu kepada lebih 37.0 juta dos.

Daripada jumlah itu, 69.6 peratus atau 16,299,881 individu dewasa telah melengkapkan dos masing-masing, manakala 88.9 peratus atau 20,814,413 menerima sekurang-kurangnya satu dos vaksin Covid-19.

Lembah Klang – Selangor, Kuala Lumpur dan Putrajaya – mencatatkan nilai ambang vaksinasi tertinggi di kalangan individu dewasa iaitu sebanyak 97.8 peratus.


Polis Swiss temui mayat anak lelaki Gabenor Indonesia

Polis Switzerland mengumumkan penemuan mayat anak lelaki sulung Gabenor Jawa Barat Ridwan Kamil, yang dilapor dihanyutkan arus sungai pada 26 Mei.

Mayat Emmeril Khan Mumtadz, 22, ditemukan dalam zon limpahan empangan Engehalde di Bern pada 6.50 pagi, 8 Jun, menurut laporan Bernama.

Hasil bedah siasat mengesahkan identiti dan punca kematiannya lemas, kata Duta Besar Indonesia ke Switzerland Muliaman D. Hadad dalam satu sidang media secara langsung.

Emmeril dipercayai dihanyutkan arus sungai secara tiba-tiba semasa berenang pada waktu pagi di Sungai Aare,manakala kakak dan rakannya diselamatkan oleh perenang lain.

Mayat Emmeril ditemui pihak berkuasa pada hari ke 12 usaha mencari dan menyelamat. Mangsa dikatakan berada di ibu negara Switzerland itu untuk mengikuti program ijazah sarjana.


NGO antirasuah bidas PMX selepas Azam Baki disambung kontrak

Sebuah pertubuhan bukan kerajaan (NGO) antirasuah yang pro Pakatan Harapan (PH) membidas kerajaan campuran Perdana Menteri (PMX) selepas khidmat Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki disambung.

Pengasas Pusat Membanteras Rasuah dan Kronisme (C4), Cynthia Gabriel berkata keputusan menyambung khidmat Azam akan menyukarkan usaha kerajaan untuk membanteras rasuah.

“Lanjutan ini bukanlah satu langkah yang baik, malah ia menjadi halangan dalam perjuangan Anwar menentang rasuah.

“Dia perlu menjelaskan keputusannya di sini. Kita pastinya boleh melaksanakan proses yang telus dan bertanggungjawab dalam pelantikan jawatan melalui Jawatankuasa Pilihan Parlimen,” katanya dipetik laporan Malaysiakini.

Gabriel yang menganggotai Kumpulan Rentas Parti Parlimen Malaysia (APPG) mengenai Pencegahan Rasuah dan Cukai Bertanggungjawab, berkata, dia mahu segera berjumpa dengan perdana menteri berhubung keputusan itu.

Pada Rabu lalu, kerajaan mengumumkan tempoh perkhidmatan Azam dilanjut setahun lagi.

Di bawah Akta SPRM 2009, seseorang Ketua Pesuruhjaya SPRM dilantik oleh Yang di-Pertuan Agong dengan nasihat oleh Perdana Menteri.

Kontroversi melibatkan Azam tercetus selepas pendedahan pemilikan saham yang menimbulkan persoalan sama ada ia sepadan dengan pendapatannya sebagai penjawat awam dan kebimbangan berlaku konflik kepentingan.

Semasa kempen Pilihan Raya Umum Ke-15 (PRU-15) lalu, Timbalan Presiden PKR Rafizi Ramli mengancam untuk “mencari” Azam jika Pakatan Harapan (PH) berjaya membentuk kerajaan persekutuan.

Namun, selepas PH menjadi kerajaan Rafizi menafikan dia mengugut bos SPRM itu.


Gagal jawab skandal Invoke, Rafizi buat persepsi Latiff budak sekolah

Selepas dikritik hebat selain rakyat mula sedar kegagalannya menjawab soalan sebaliknya mencari salah orang lain, Timbalan Presiden PKR Rafizi Ramli mula menggunakan ungkapan memperlekehkan pemimpin yang diserangnya.

Permainan ‘politik persepsi’ yang sensasi oleh pemimpin PKR itu turut digunakan terhadap Menteri Sumber Asli dan Air Datuk Seri Tuan Ibrahim Tuan Man, untuk tujuan memburuk-burukkan keperibadian seseorang, seolah-olah dia sendiri adalah bersih.

Ini berlaku tatkala kempen Pilihan Raya Umum Ke-15 (PRU-15) semakin rancak, dengan media arus perdana turut memberi publisiti kepadanya dan menyebarkan dakwaan palsu itu.

Terbaharu, calon yang bersekongkol dengan DAP mewakili Pakatan Harapan (PH) itu yang hanya pandai berkata-kata dan bermain politik persepsi, menyifatkan Menteri di Jabatan Perdana Menteri (Tugas-Tugas Khas) Datuk Sr Abdul Latif Ahmad sebagai ‘budak sekolah’, sebagaimana dilaporkan Berita Harian hari ini (9 November 2022).

Ungkapan ‘budak sekolah’ itu digunakan sebagai senjata ‘politik persepsi’ bagi memperlekeh Abdul Latiff, setelah dia sendiri gagal menjawab persoalan yang dibangkitkan berkaitan kekayaan berjumlah RM18.85 juta dikumpulnya sejak menceburi politik dan menubuhkan sebuah syarikat tidak berasaskan keuntungan.

Ia susulan tindakan Abdul Latiff yang juga Ahli Majlis Pimpinan Tertinggi Bersatu mempersoalkan Invoke yang tidak berasaskan keuntungan, tetapi Rafizi sendiri mengumpul kekayaan sehingga RM16.7 juta, daripada syarikat itu.

“Rafizi jangan marah saya… masa (kan) calon Pandan yang bijak ini berbohong pasal LCS dan Zainab… Saya tak marah pun…,” kata Abdul Latiff dlaam kenyataan ringkasnya.

Abdul Latiff yang tidak mempertahankan kerusi Parlimen Mersing dalam Pilihan Raya Umum Ke-15 (PRU-15) turut memuat naik ilustrasi berkenaan ‘Skandal Invoke’ yang melibatkan Rafizi.

Antara lain, ilustrasi itu menggesa Rafizi menjawab persoalan yang melingkari Skandal Invoke, bukannya mengalihkan kepada cerita lain, termasuk pendapatannya ketika bertugas di Petronas.

Ilustrasi itu mencatatkan:

“Raja putar alam dan kaki fitnah cuba pusing cerita. Yang rakyat persoal bagaimana dia ada saham RM16.7 juta dalam Invoke. Sedangkan Invoke bukan entiti bermotifkan keuntungan.

“Sudahlah cerita Invoke jual data rakyat tak dijawab, sekarang pusing cerita lain pula. Ke takut kantoi?”

Sebelum ini, seorang pemimpin PKR Datuk Mohd Rashid Hasnon turut mempertikaikan kekayaan Rafizi sambil mempersoalkan adakah pemimpin muda PKR itu mengumpul aset hasil daripada derma dan sumbangan orang ramai kepada Invoke.

Mohd Rashid berkata:

“Invoke ditubuhkan oleh Rafizi kononnya untuk kepentingan awam. Invoke telah merayu dan menerima sokongan orang ramai melalui beberapa cara kutipan dana.

“Adakah Rafizi bersetuju Invoke menerima sokongan awam termasuk melalui beberapa cara kutipan dana walaupun beliau telah memasukkan wang beliau sendiri?

“Adakah Rafizi bersetuju bahawa saham Invoke yang kini bernilai berjuta-juta ringgit adalah sebab sokongan orang ramai dan publisiti terhadapnya untuk mendapatkan pilihan raya yang adil.”


KDN arah siasatan dijalankan berhubung isu pegawai ditengking di KLIA

Jabatan Imigresen telah diarah menyiasat dakwaan pegawainya ditengking dan diherdik oleh seorang pegawai tinggi kerajaan di Lapangan Terbang Antarabangsa Kuala Lumpur (KLIA) hari ini.

Menteri Dalam Negeri Datuk Seri Hamzah Zainudin berkata beliau telah memanggil Ketua Pengarah Jabatan Imigresen Datuk Seri Khairul Dzaimee Daud dan memintanya menjalankan siasatan berhubung perkara itu supaya mendapat maklumat lebih jelas tentang kejadian yang sebenar, menurut laporan Bernama.

“Walaupun benda telah tular tapi kita kena dapatkan berita yang jelas, saya tidak mahu ia dijadikan sesuatu yang mungkin boleh merosakkan imej sesiapa.

“Punca saya tidak tahu, tapi berita (insiden pegawai imigresen ditengking) telah sampai pada saya. Oleh itu, saya minta dia siasat dengan lebih mendalam supaya dapat berita lebih jelas apa yang berlaku,” katanya kepada media selepas menghadiri Majlis Apresiasi Kementerian Dalam Negeri.

Beliau meminta semua pihak bersabar dan tidak membuat sebarang spekulasi berhubung kejadian itu.

“Kita tidak boleh lari daripada isu macam ini kerana video semua telah ada. Kalau betul ia berlaku, saya akan jelaskan nanti,” katanya.

Terdahulu, dalam insiden pada 8.40 hingga 9.40 pagi tadi, seorang pegawai yang bertugas sebagai Ketua Operasi Imigresen di KLIA dimarahi di khalayak ramai kerana tiada pegawai Imigresen ditempatkan di kaunter bilik VIP sewaktu ketibaan pegawai tinggi kerajaan itu di bilik berkenaan.


Pemimpin terpalit kes rasuah tak perlu bertanding: Rasuah Busters

Pertubuhan bukan kerajaan yang memerangi rasuah, Pasukan Rasuah Busters, berpendapat pemimpin politik yang terpalit dengan kes rasuah dan penyelewengan tidak perlu bertanding dalam Pilihan Raya Umum Ke-15 (PRU-15), 19 November depan.

Sehubungan itu, Ketua Pasukan Rasuah Busters, Datuk Hussamuddin Yaacub berkata pemimpin yang rekodnya sudah tercemar dan bermasalah sepatutnya berundur dan memberi peluang kepada mereka yang berintegriti dan jujur menggalas tanggungjawab membangunkan negara.

“Berilah peluang kepada negara ini untuk bangkit sekarang, bagilah peluang kepada anak cucu kita untuk mendapat kerajaan yang lebih baik,” katanya kepada Kompas Rasuah Busters Edisi Khas PRU-15 bertajuk Rakyat Adalah ‘Boskau’ disiarkan di platform digital Sinar Harian, hari ini (25 Oktober 2022.

Hussamuddin menjelaskan, pengunduran itu juga akan membuka ruang kepada lebih ramai pemimpin lain yang jujur, berintegriti, berwawasan, bijak dan mempunyai solusi untuk kembalikan negara ke landasan yang betul.

“Ini kerana kita tengok negara ini sudah semakin mundur dan berpecah-belah kerana wujudnya kerakusan dalam politik. Jadi ketika ini, kita mahu pemimpin-pemimpin generasi baharu yang mampu keluarkan kita semua daripada kegelapan ini,” katanya dalam wawancara itu tanpa merujuk kepada individu tertentu.

Untuk rekod beberapa pemimpin UMNO dan Barisan Nasional (BN) serta keluarga mereka sebelum ini didakwa di mahkamah kerana terlibat dalam kes jenayah, termasuk rasuah dan penyelewengan ketika memerintah negara sebelum 2018 lalu.

Antara mereka ialah Presiden UMNO sendiri Datuk Seri Ahmad Zahid Hamidi yang berdepan 87 pertuduhan jenayah, termasuk rasuah melibatkan ratusan juta ringgit. Zahid telah diperintah membela diri terhadap tuduhan berkaitan dana Yayasan Akalbudi dan keputusan kesnya dijangka diketahui awal Disember depan.

Kemuncak daripada penyelewengan dilakukan pemimpin UMNO dan BN, pemimpin idola mereka sendiri Datuk Seri Najib Razak kini menjalani hukuman penjara 12 tahun, selain didenda RM210 juta, setelah didapati bersalah dalam kes SRC International Sdn Bhd.

Mengulas lanjut, Hussamuddin berharap rakyat menggunakan sepenuhnya kuasa sebagai pengundi dalam PRU-15 nanti untuk memilih calon yang bersih dan berintegriti.

Menurutnya, pendekatan terbaik dalam membuat pemilihan adalah dengan memilih calon dan bukannya parti.

Katanya pemilihan calon yang tepat amat penting kerana lazimnya orang yang dipilih sebagai ahli Parlimen dan menjadi menteri lebih berkuasa dalam parti masing-masing.

“Rakyat harus gunakan kuasa untuk memilih calon yang betul untuk transformasikan kerajaan dan sistem politik. Ini peluang terbaik memilih pemimpin negara yang seterusnya akan melahirkan ramai pemimpin baharu untuk generasi masa depan,” katanya.

Hussamuddin bagaimanapun bimbang jika ramai yang tidak keluar mengundi, calon yang rekodnya tercemar akan menang seterusnya menyebabkan ‘kerosakan’ yang dilakukan dalam tempoh lima tahun memimpin itu tidak lagi boleh diperbaiki.


PN masih sokong kerajaan pusat tapi jangan ambil kesempatan: Muhyiddin

Sokongan Perikatan Nasional (PN) kepada kerajaan pusat masih kekal buat masa ini, namun Tan Sri Muhyiddin Yassin memberi peringatan supaya UMNO tidak mengambil kesempatan terhadap sokongan yang diberikan tersebut dengan membuat keputusan sesuka hati mereka.

Pengerusi PN itu berkata ketika ini kedudukan kerajaan pusat masih ‘status quo’, namun tindakan UMNO membubarkan Dewan Undangan Negeri (DUN) Johor adalah mengecewakan kerana membelakangkan parti yang bersama dalam pembentukan kerajaan negeri Johor.

“Setakat ini kerajaan (pusat) yang ada masih status quo, tapi don’t take us for granted (jangan ambil kesempatan).

“Macam di Johor, agak kecewa sedikitlah… Bukan pasal apa, Menteri Besar langsung tak maklum kepada kita (bubar DUN),” katanya semasa sidang media selepas mempengerusikan mesyuarat PN di Pagoh hari ini.

Muhyiddin berkata tindakan UMNO yang sengaja mengadakan PRN Johor itu sama sekali tidak budiman kerana bertindak membuat keputusan tanpa mengambil kira suara majoriti dan hanya lebih mementingkan kuasa semata-mata.

“Bila sampai nak buat keputusan besar (PRN Johor), kita (PN) tidak pernah dibawa berbincang. Lihatlah betapa tidak gentleman (budiman) Barisan Nasional dan bagaimana kita (PN) lebih gentleman di peringkat kerajaan pusat,” katanya lagi.

Jelasnya lagi, sokongan kepada Perdana Menteri Datuk Seri Ismail Sabri Yaakob adalah disebabkan sokongan yang diberikan PN dan bukannya kerana sokongan pembangkang yang menandatangani Memorandum Persefahaman (MoU).

“Kita harap Perdana Menteri faham, beliau berada disitu kerana mendapat sokongan kami (PN) bukan kerana CSA (MoU) yang dtandatangani dengan pihak pembangkang… ia adalah sokongan parti,” tegasnya lagi.

Walaupun dijatuhkan UMNO semasa menjadi Perdana Menteri sebelum ini, Muhyiddin tidak membalas dendam dengan membubarkan Parlimen kerana mementingkan rakyat dan bukan kuasa.

“Kita kekal menyokong Perdana Menteri (Ismail Sabri) bukan kerana UMNO tetapi kerana rakyat yang sedang berdepan ancaman Covid-19.

“Jadi rakyat boleh menilai dimana nilai UMNO dan nilai kita,” ujarnya lagi.


Jepun kenakan sekatan terhadap barang Rusia, termasuk import vodka

Jepun enggan bertolak-ansur terhadap jenayah perang dilakukan Rusia kepada Ukraine dan mengambil langkah mengenakan sekatan terbaharu terhadap barangan negara tersebut.

Langkah sekatan terbaharu itu melibatkan pembekuan aset baharu dan menamatkan import arang batu Rusia, jentera serta minuman vodka.

Perdana Menteri Jepun Fumio Kishida mengambil keputusan mengumumkan langkah sekatan terbaharu tersebut disamping Kementerian Luarnya bertindak mengusir lapan diplomat Rusia dan bakal memecat pegawai perdagangan.

“Tentera Rusia membunuh orang awam secara sewenang-wenangnya dan menyerang kemudahan nuklear, melakukan jenayah perang yang tidak boleh ditolak-ansur di Ukraine,” kata Kishida semasa sidang media.

“Orang yang bertanggungjawab atas perbuatan tidak berperikemanusiaan itu perlu dipertanggungjawabkan.”

Selain itu, Kishida juga berkata Jepun menyokong sepenuhnya siasatan Mahkamah Jenayah Antarabangsa terhadap “kekejaman” Rusia.

Moscow juga dilaporkan meningkatkan aktiviti ketenteraan di sekitar perairan Jepun dan mengancam untuk bertindak balas terhadap tindakan Tokyo.


Saya layak galas tugas duta: Tajuddin

Datuk Seri Tajuddin Abdul Rahman berkata beliau layak menggalas tugas sebagai Duta Besar Malaysia ke Indonesia berdasarkan pengalaman dalam politik dan sektor korporat selama lebih 40 tahun.

Ahli Parlimen Pasir Salak itu sekali gus menolak dakwaan sesetengah pihak mengatakan beliau tidak berkualiti untuk menggalas tanggungjawab itu.

Katanya pihak terbabit yang membuat kritikan itu sebenarnya tidak mengetahui latar belakangnya yang merupakan ahli perniagaan dan ahli politik sejak berusia 25 tahun.

“Mereka kata saya tiada kualiti sebagai duta sedangkan mereka tidak tahu pun latar belakang saya. Saya masuk dunia perniagaan ketika berusia 25 tahun, begitu juga politik. Saya ada lebih 40 tahun pengalaman untuk dua bidang itu.

“Dalam politik, saya menjadi wakil rakyat ketika berusia 56 tahun iaitu pada tahun 2004 sebagai Ahli Dewan Undangan Negeri,” katanya menurut laporan Utusan.

Tajuddin yang juga bekas Pengerusi Bukan Eksekutif Prasarana Malaysia Berhad (Prasarana) mengulas kritikan pihak tertentu berkaitan pemilihannya sebagai Duta Besar Malaysia ke Indonesia, ketika ditemui pemberita pada Jamuan Raya TT Education Group di Kolej Antarabangsa Taj di Ipoh, hari ini..

Mengulas lanjut Tajuddin berkata pelantikan ahli politik bagi mengisi jawatan bertaraf duta juga tidak patut dijadikan isu kerana ia bukan perkara baharu sebaliknya telah diamalkan sebelum ini.

Sebagai contoh, katanya Allahyarham Tan Sri Mohamed Rahmat dan Datuk Seri Zahrain Mohamed Hashim pernah menjadi Duta Besar ke Indonesia, demikian juga Allahyarham Tan Sri Jamaluddin Jarjis dan Datuk Dr Awang Adek Hussin yang dilantik sebagai Duta Besar ke Amerika Syarikat.

“Ada negara yang lantikan dutanya mahupun negara yang menerima cadangan calon bukan dalam kalangan pegawai tadbir diplomatik (PTD), ada antara mereka ahli politik atau tokoh korporat. Ini pernah berlaku tetapi kenapa sekarang pula dipertikaikan?

“Itu (lantikan duta) terpulang kepada Perdana Menteri dan perlu mendapat persetujuan Yang Dipertuan Agong,” katanya.

Dalam perkembangan sama, Tajuddin turut mengulas kritikan pihak tertentu kononnya beliau tidak layak menjawat jawatan duta ekoran kelantangannya, sambil menyifatkan ia sebagai tindakan tidak profesional.

“Kalau hendak menyerang, seranglah atas dasar individu itu tidak ada kelulusan atau pengalaman, individu itu pencuri atau penyamun. Ini serangan peribadi kerana bersuara lantang, apa masalah saya lantang? Adakah ini profesional atau tidak?

“Keras pun salah, lemah pun salah. Kita keras dan lembut pada masa dan tempatnya, itu pegangan saya. Saya tak boleh lembut sepanjang masa, ada masa saya kena tegas,” katanya.


Kapal udara China pecah rekod dunia

Kapal udara terapung (floating airship) Jimu No.1 (model III) yang dibangunkan China sepenuhnya berjaya berlepas dari pangkalan ekspedisi saintifik kapal udara terapung pada ketinggian 4,300 meter tepat pukul 1.26 awal pagi Ahad.

Pada 4.40 pagi, kapal itu sudah melepasi ketinggian 9,032 meter, iaitu lebih tinggi berbanding ketinggian Gunung Qomolangma (Everest) yang setinggi 8848.86 meter, lapor Bernama.

Dengan catatan itu ia sekali gus memperbaharui rekod pemerhatian sains atmosfera kapal udara terapung dunia.

Jurutera Kanan Institut Inovasi Maklumat Aeroangkasa Akademi Sains China, He Zeqing, berkata penerbangan kapal udara terapung setinggi itu adalah yang pertama bagi China dan di dunia.

“Data yang dikumpul kapal udara itu amat berharga untuk mengkaji kesan persekitaran ekologi di Dataran Tinggi Qinghai-Tibet terhadap gas rumah hijau dan perubahan iklim.

“Pada masa depan China akan menggabungkan model sistem Bumi dan kaedah analisis data raya untuk menganalisis sumber serta mekanisme penyingkiran gas rumah hijau di dataran itu, selain menyediakan asas saintifik untuk merealisasikan puncak karbon dan neutral karbon di China,” katanya.


Saya tak berbohong, kata Muhyiddin isu fail Zahid

Pengerusi Perikatan Nasional (PN) Tan Sri Muhyiddin Yassin berkata beliau tidak gentar dengan saman Datuk Seri Ahmad Zahid Hamidi terhadapnya berhubung kenyataan meminta bantuan menyelesaikan kes mahkamah dihadapi Presiden UMNO itu.

“Dia saman saya… dia kata saya bohong. Ini anak jantan tak bohong,” kata Muhyiddin pada program Jelajah Prihatin Rakyat peringkat Parlimen Tasik Gelugor, Pulau Pinang, malam ini (16 Oktober 2022).

Beliau mengingatkan bahawa umat Islam mempunyai pertimbangan dosa, pahala, syurga, neraka serta adanya halal dan haram, dan sebab itu tidak berbohong dalam menyatakan perkara berkaitan tindakan Zahid meminta bantuannya.

“Jadi bila berlaku hal sebegitu, saya telah pun menjawab pada Zahid, saya kata tak boleh. Dia kata itu takkan tak boleh tolong saya… (saya kata) kalau hal-hal lain itu boleh.

“Tetapi soal yang berkaitan dengan mahkamah tak boleh… walaupun dia kawan, saya kasi tahu tak boleh. Pasal dalam sistem kerajaan Malaysia ini ada tiga punca kuasa…iaitu eksekutif yang diketuai Perdana Menteri. Saya waktu itu Perdana Menteri.

“Yang keduanya perundangan yang diketuai oleh Speaker Dewan Rakyat… dan ketiganya ialah kehakiman diketuai Ketua Hakim Negara,” katanya.

Muhyiddin yang juga Presiden Bersatu berkata sebagai perdana menteri ketika itu yang mengangkat sumpah bahawa akan melaksanakan tanggungjawab menjunjung Perlembagaan, maka beliau menolak membantu Zahid dalam kes mahkamah dan memberitahunya “jika tidak bersalah maka jangan takut ke mahkamah.”

Susulan itu, Muhyiddin berkata Zahid bersama beberapa ahli Parlimen menarik sokongan sehingga beliau terpaksa meletak jawatan Perdana Menteri.

Menurutnya tindakan menarik sokongan itu dilakukan ketika negara sedang menghadapi masalah Covid-19 yang rakyat tahu hingga ke hari ini masalah pandemik itu belum selesai.

Mengenai Pilihan Raya Umum Ke-15 (PRU-15) Muhyiddin yang juga bekas Perdana Menteri berkata PN menolak diadakan pada waktu musim tengkujuh kerana ia akan membebankan rakyat, terutama jika berlaku hujan lebat dan banjir.

Katanya PN adalah sebuah parti gabungan yang sentiasa prihatin rakyat dan terbukti ketika menjadi kerajaan telah membantu menyelamatkan banyak nyawa ketika pandemik Covid-19.

“Kita tak mahu pilihan raya diadakan bukan kerana kita takut… tetapi sekarang ini dan banyak negeri-negeri sudah pun kita lihat menghadapi masalah tengkujuh dan banjir. Bagaimana kita nak uruskan pilihan raya?” katanya.

Sehubungan itu, Muhyiddin sekali lagi meminta rakyat, dalam keadaan apa sekali pun, perlu keluar menunaikan tanggungjawab menggunakan hak mereka untuk mengundi pada PRU-15 nanti.

“Seboleh mungkin kalau boleh 100 peratus yang layak mengundi keluar mengundi untuk memilih sebuah parti yang boleh membentuk kerajaan prihatin selepas PRU-15 ini,” katanya.


RM373,000 wang pesara hampir licin dikaut sindiket Macau Scam

Seorang wanita berusia 61 tahun yang juga pesara kerajaan kerugian RM373,000 selepas diperdaya sindiket Macau Scam sejak November tahun lalu.

Ketua Jabatan Siasatan Jenayah Komersial Perlis Superintendan Wan Aedil Wan Abdullah berkata wanita terbabit membuat laporan mengenai kejadian itu semalam setelah mendapati wang didalam akaun simpanannya tinggal RM124.20.

Beliau berkata mangsa pada awalnya menerima panggilan telefon daripada suspek yang mendakwa mewakili syarikat insurans dan menyatakan mangsa telah membuat tuntutan bayaran pampasan rawatan perubatan atas dasar kemalangan, lapor Bernama.

“Suspek kemudian menyambungkan panggilan berkenaan kepada pegawai polis yang menyatakan bahawa mangsa terlibat dalam aktiviti pengubahan wang haram.

“Mangsa dikatakan disambungkan panggilan berkenaan kepada pegawai penyiasat Jabatan Siasatan Jenayah Komersial Kuala Lumpur yang menggelarkan dirinya sebagai Puan Yong,” katanya dalam kenyataan hari ini.

Wan Aedil berkata sindiket berkenaan mengarahkan mangsa supaya memasukkan semua wang simpanannya ke dalam satu akaun bank selain diminta mendaftarkan nombor telefon milik suspek ke atas akaun berkenaan.

Beliau berkata mangsa turut diarahkan melakukan pemindahan wang dan menyerahkan maklumat akaun berkenaan kepada suspek sehingga menyebabkan berlakunya transaksi secara dalam talian tanpa disedari mangsa.

“Transaksi pemindahan wang berlaku sejak November 2021 hingga bulan ini dan mangsa hanya menyedari kejadian itu selepas mendapati baki di dalam akaun banknya hanya RM124.20,” katanya.

Berikutan itu, Wan Aedil berkata kes berkenaan disiasat mengikut Seksyen 420 Kanun Keseksaan dan hasil semakan mendapati terdapat dua talian telefon digunakan suspek berkaitan dengan 25 kes yang dilaporkan seluruh Malaysia.

Beliau menasihatkan orang ramai supaya tidak mudah panik dan percaya dengan modus operandi sindiket berkenaan serta menyemak terlebih dahulu sebelum melakukan sebarang tindakan menerusi perkhidmatan CCID Scam Response Center Jabatan Siasatan Jenayah Komersial Bukit Aman di talian 03-2610 1559 atau 03-2610 1599.


Air Selangor mohon pelarasan tarif air dilaksanakan secepat mungkin

Pengurusan Air Selangor Sdn Bhd (Air Selangor) menyatakan harapan agar pelarasan tarif air bagi kategori domestik dapat dilaksanakan secepat mungkin.

Pemangku Ketua Pegawai Eksekutifnya, Ir Abas Abdullah, berkata langkah tersebut bagi memastikan keseimbangan antara hasil dan perbelanjaan Air Selangor dapat dicapai ke arah bekalan air yang berdaya tahan, menurut laporan Bernama.

Beliau berkata syarikat itu kini beroperasi dalam persekitaran tarif yang tidak memulihkan kedua-dua perbelanjaan modal (Capex) dan perbelanjaan operasi (Opex) dengan bermakna tiada keseimbangan antara hasil dan perbelanjaan.

“Kelewatan selanjutnya dalam pelarasan tarif akan menyebabkan cabaran bagi kami untuk mencapai pemulihan kos penuh dan menghalang keupayaan syarikat untuk terus menaik taraf infrastruktur air yang semakin usang, yang akhirnya akan memberi kesan kepada tahap perkhidmatan kami dalam jangka panjang,” katanya ketika membentangkan Laporan Kelestarian Air Selangor 2022, di sini, hari ini.

Berkuat kuasa 1 Ogos 2022, tarif bekalan air untuk akaun bukan domestik dan khas telah diselaraskan dengan kenaikan purata 28 sen bagi setiap meter padu (m3) air.

Tarif bekalan air untuk pengguna domestik kekal tidak berubah tetapi kerajaan melalui Kementerian Sumber Asli, Alam Sekitar dan Perubahan Iklim (NRECC), sedang mempertimbangkan untuk melaksanakan cadangan semakan semula tarfif air.

Mengenai laporan tersebut, Abas berkata syarikat tersebut mencatat peningkatan pendapatan RM2.45 bilion tahun lalu berbanding RM2.18 bilion pada tahun sebelumnya.

Menurutnya, peningkatan 12.38 peratus itu direkodkan hasil pemulihan ekonomi negara selepas kelonggaran dan penghapusan sekatan COVID-19 serta pelarasan tarif air bukan domestik dan kategori khas sejak Ogos tahun lalu.

“Walaupun peningkatan hasil, ia masih tidak mencukupi untuk mengimbangi Opex dan Capex dan ia akan memberi kesan kepada pengurusan operasi jangka panjang Air Selangor,” katanya.

Laporan itu memaklumkan Capex juga meningkat 88.21 peratus kepada RM2.58 bilion tahun lalu berbanding RM1.37 bilion pada 2021.

Sementara itu, Air Selangor juga mencatatkan pelbagai pencapaian menerusi inisiatif kelestarian 2022 termasuk kadar air tanpa hasil (NRW) yang lebih rendah pada 27.76 peratus pada 2022, penurunan 0.23 peratus berbanding 2021 serta pematuhan Standard Kualiti 99.85 peratus Air Minum Kementerian Kesihatan..


Jangan leka, elok buat ujian kendiri sebelum pulang ke kampung: Khairy

Sebelum pulang ke kampung bagi menyambut hari raya Aidilfitri, orang ramai dinasihatkan terlebih dahulu mengambil langkah menjalani ujian kendiri bagi mengelak menjadi pembawa virus.

Nasihat itu dilontarkan Menteri Kesihatan, Khairy Jamaluddin Abu Bakar yang mengingatkan orang ramai tidak terlalu leka sehingga mengabaikan prosedur operasi standard (SOP) walaupun negara sudah masuk ke fasa endemik.

“Walaupun kita berada di fasa peralihan endemik, suka saya menasihatkan supaya kita jangan sesekali leka dan terus mematuhi SOP serta tingkatkan penilaian Covid-19 anda dengan kit ujian kendiri sebelum pulang ke kampung halaman.

“Maksudnya sebelum kita balik, elok kita buat ujian kendiri untuk kita memastikan bahawa kita tidak bawa balik virus ke kampung halaman kita.

“Pastikan supaya semua keluarga kita di kampung kekal selamat dalam menyambut kepulangan kita semua,” katanya dalam siaran di Facebook rasmi Kementerian Kesihatan Malaysia (KKM).

Untuk rekod, orang ramai kembali menyambut hari raya Aidilfitri seperti normal dapat pulang ke kampung dengan beberapa kelonggaran diberikan oleh pihak kerajaan selepas hampir dua tahun bergelut dengan pandemik Covid-19.

Kerajaan semasa berdepan penularan Covid-19 sebelum ini tidak membenarkan orang ramai merentas negeri untuk pulang berhari raya bersama sanak saudara di kampung halaman, bagaimanapun sambutan tahun ini kelonggaran diberikan,

Dalam pada itu, Khairy mengucapkan Selamat Hari Raya Aidilfitri kepada semua rakyat Malaysia yang beragama Islam dan petugas barisan hadapan kesihatan yang banyak berjasa dalam mengekang penularan wabak Covid-19.

“Petugas barisan hadapan, ‘frontliners’ terutamanya ‘frontliners’ kesihatan yang telah bertungkus-lumus untuk memastikan kesihatan awam terus terpelihara.

“Keputusan kerajaan untuk pada tahun ini kita sama-sama meraikan Hari Raya Aidilfitri untuk membenarkan kita merentas negeri, balik kampung berjumpa dengan saudara mara sahabat-handai adalah atas usaha dan juga pengorbanan barisan hadapan terutamanya barisan hadapan kesihatan.


ALR Berhad ambil alih empat lebuh raya di Lembah Klang

Lebih banyak syarikat konsesi lebuh raya akan terlibat dengan rundingan penstrukturan semula bagi mengurangkan beban perbelanjaan rakyat dan kerajaan, kata Menteri Kanan Kerja Raya Datuk Seri Fadillah Yusof.

Menurutnya kerajaan juga mengalu-alukan syarikat swasta mengambil alih syarikat konsesi lebuh raya lain bagi tujuan tersebut.

“Kerajaan mengalu-alukan pihak swasta untuk tampil dengan terma sedemikian, yang mana syarikat konsesi akan memulangkan lebuh raya kepada kerajaan sejurus melunaskan hutang kewangannya, ini satu kelegaan kepada rakyat.

“…akan ada rundingan penstrukturan yang melibatkan konsesi lebuh raya lain selepas ini,” katanya pada sidang media khas di sini hari ini.

Terdahulu hari ini, Perdana Menteri Datuk Seri Ismail Sabri Yaakob memaklumkan kerajaan bersetuju dengan cadangan penstrukturan semula empat konsesi iaitu Kesas Sdn Bhd yang menguruskan Lebuhraya Shah Alam (KESAS) dan Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART).

Selain itu, ia juga melibatkan syarikat Sistem Penyuraian Trafik KL Barat Sdn Bhd yang menguruskan Lebuhraya Skim Penyuraian Trafik Kuala Lumpur Barat (SPRINT) dan Lingkaran Trans Kota Sdn Bhd yang menguruskan Lebuhraya Damasara – Puchong (LDP).

Susulan pengambilalihan 100 peratus syarikat swasta, Amanat Lebuhraya Rakyat Berhad (ALR) ke atas keempat-empat syarikat konsesi itu, kadar tol yang dikendalikan di bawah kesemua syarikat tersebut tidak akan dinaikkan dan kekal sehingga tamat tempoh konsesi.

Penstrukturan itu juga dapat menjimatkan bayaran pampasan dari 1 Januari 2022 sehingga tamat tempoh konsesi serta penjimatan bersih bagi pembayaran subsidi tol yang dianggarkan berjumlah sekurang-kurangnya RM4.3 bilion.

Fadillah bagaimanapun berkata tarikh pengambilalihan itu berkuat kuasa masih belum dimuktamadkan.

Mengulas lanjut, beliau berkata penstrukturan juga akan melibatkan pelanjutan tempoh konsesi bagi tiga syarikat tersebut kecuali SMART yang akan dipendekkan tempoh konsesinya.

“Namun lanjutan tempoh konsesi ini bukanlah hak eksklusif syarikat konsesi dan tertakluk kepada bilangan trafik serta pantauan pihak kerajaan dari semasa ke semasa,” katanya.

Fadillah berkata melalui kaedah penstrukturan semula itu, tiada lagi pemegang saham berorientasikan keuntungan yang akan melibatkan pulangan kepada pemegang saham dalam apa jua bentuk seperti dividen.

Beliau berkata kerajaan juga tidak boleh mengabaikan obligasi dalam perjanjian konsesi sedia ada kerana ia akan memberi imej negatif kepada pelabur sehingga menyebabkan kekurangan minat mereka untuk melabur di negara ini.

“Ini selaras dengan Dasar Penswastaan…syarikat swasta masih lagi bertanggungjawab mengendalikan operasi dan menyenggara lebuh raya berkenaan,” katanya sambil menambah ALR juga perlu menyerap semua kakitangan sedia ada di bawah keempat-empat syarikat konsesi berkenaan.

Beliau berkata kerajaan tidak mengeluarkan sebarang perbelanjaan bagi transaksi pengambilalihan tersebut serta tidak memberi sebarang jaminan untuk pembiayaan oleh ALR bagi cadangan penstrukturan semula empat syarikat konsesi itu.

Kerajaan juga tidak perlu menanggung sebarang kos penyenggaraan dan operasi dengan penstrukturan semula KESAS, LDP, SPRINT dan SMART, katanya.


Dakwaan kerajaan gagal sudah terjawab dengan pencapaian dikecapi

Tan Sri Muhyiddin Yassin menyifatkan dakwaan kerajaan gagal yang didalangi blok pembangkang ternyata tidak benar apabila ia sudah terjawab dengan beberapa pencapaian yang dikecapi hasil perancangan kerajaan terdahulu yang masih diteruskan sehingga sekarang.

Mantan Perdana Menteri berkata kritikan sedemikian kini tidak lagi kedengaran apabila beberapa bukti pencapaian yang melibatkan program pemulihan yang dirancang kerajaan sudah menampakkan hasil, malah kapasiti hospital juga semakin pulih dan negara sudah hampir mencapai sasaran imuniti berkelompok.

“Itu hashtag kerajaan gagal itu dia sekejap sahaja tapi realiti hari ini sudah pun terjawab.

“Walaupun orang kata angka masih tinggi tapi pecahan yang telah ditunjuk oleh Tan Sri Ketua Pengarah Kesihatan (Tan Sri Dr Noor Hisham Abdullah) kes-kes yang agak besar itu sebahagiannya dalam kategori satu dan dua, sebab itu kalau kita pergi ke hospital jumlah pesakit yang serius kategori empat hingga lima sebegitu tidak ramai lagi,” katanya semasa wawancara dengan Astro Awani malam ini.

Situasi Covid-19 negara ini dilihat semakin pulih sejak minggu lalu apabila kes sembuh mengatasi kes jangkitan baharu selain lebih banyak kelonggaran diumumkan kerajaan.

Namun, terdapat sedikit kebimbangan melibatkan beberapa negeri seperti Sarawak, Perak dan Pahang selepas merekodkan kes jangkitan baharu yang tinggi.

Berbeza dengan keadaan sebelum ini sekitar bulan Mei, kapasiti hospital-hospital kerajaan khususnya melibatkan pesakit yang menerima rawatan di unit rawatan rapi (ICU) hampir mencapai paras maksimum dan memaksa kerajaan menyediakan alat bantuan pernafasan tambahan serta membuka pusat rawatan yang baharu bagi menampung pesakit.

Langkah cepat kerajaan berjaya mengawal keadaan dan menyelamatkan ribuan nyawa mereka yang dijangkiti Covid-19.

Selain itu, Muhyiddin berkata kejayaan program vaksinasi yang menyaksikan hampir semua orang dewasa sudah lengkap dos vaksin dan sasaran ke arah imuniti kelompok yang semakin hampir berjaya dicapai, membuktikan perancangan kerajaan berada di landasan yang tepat.

“Keduanya tentang pencapaian yang agak luar biasa ialah proses vaksinasi yang saya telah maklumkan tadi. Saya arahkan KJ (Khairy Jamaluddin Abu Bakar) supaya kita jalan terus walaupun di peringkat awal itu tak berapa clear.

“Harga vaksin pun waktu itu orang tak tahu berapa harga. Saya kata beli. Jadi dengan sebab arahan saya, kita sudah dapat menguasai bekalan vaksin yang lebih daripada mencukupi,” katanya lagi.

Program Imunisasi Covid-19 Kebangsaan (PICK) yang dilancarkan 24 Februari lalu mencapai sasaran awal apabila hampir 80 peratus populasi dewasa di Malaysia melengkapkan suntikan vaksin masing-masing.

Tegas Muhyiddin, meskipun terpaksa meletak jawatan dan tidak dapat menyelesaikan semua perancangan, namun sebahagian inisiatif kerajaan yang terdahulu masih diteruskan kerajaan sekarang yang dianggapnya masih sama dengan kerajaan lama semasa ditadbirnya.

“Perancangan dahulu waktu zaman saya, pelaksanaan pun sebahagian besar zaman saya tak selesai… Disambung oleh kerajaan yang ada kerajaan kita juga, saya kata kerajaan PN (Perikatan Nasional) juga.

“Pasal kalau tengok siapa Jemaah Menteri hampir sebahagian besarnya berubah adalah kerajaan yang hampir serupa dengan kerajaan dahulu untuk meneruskan perancangan yang sudah ditetapkan,” katanya lagi.

Mengulas lanjut, Muhyiddin juga berkata sekiranya terdapat pihak yang mendakwa kerajaan gagal, ia adalah tidak benar malahan segala bentuk bantuan yang diumumkan semasa pentadbirannya dapat dirasai oleh setiap genap lapisan masyarakat sama ada di bandar atau luar bandar.

“Jadi sebab itu bagi saya ini adalah bukti bukan kerajaan gagal,” katanya lagi.

Menurut Muhyiddin, bantuan yang diluluskan kepada rakyat dan sektor ekonomi dalam mengharungi cabaran pandemik semasa pentadbirannya mencecah hampir RM500 bilion, ia terbesar dalam sejarah negara bagi memastikan semua individu yang terjejas dapat menerima bantuan yang sewajarnya.


BN kalah teruk, lagi desakan Zahid letak jawatan

Desakan demi desakan disuarakan pimpinan Barisan Nasional (BN) terhadap pengerusinya, Datuk Seri Ahmad Zahid Hamidi susulan prestasi buruk gabungan itu dalam Pilihan Raya Umum ke-15 (PRU-15), Sabtu lalu.

Terbaru, Ahli Majlis Kerja Tertinggi (MKT) UMNO, Datuk Seri Md Alwi Che Ahmad secara terbuka mendesak agar bosnya itu mengundurkan diri secara terhormat.

“Dalam hal ini, Presiden UMNO perlu mengambil tanggungjawab sepenuhnya atas kekalahan BN. Zahid perlu mengundurkan diri secara terhormat.

“Ahli-ahli parti dan pemimpin UMNO selama ini taat mengikuti segala arahan dan naratif Presiden. Kesilapan percaturan strategi dan naratif presiden yang silap pada PRU-15 membawa padah dan kekalahan paling teruk dalam sejarah UMNO.

“Oleh yang demikian, Zahid perlu berjiwa besar dan melepaskan jawatan Presiden UMNO sebagaimana yang dilakukan oleh Datuk Seri Najib Razak dan pemimpin-pemimpin politik lain diseluruh dunia sebelum ini agar dapat memberi ruang kepada penggantinya meneruskan perjuangan parti ini,” tulisnya di akaun Facebook peribadinya, hari ini.

Sebelum ini, desakan sama turut disuarakan parti komponen BN, MCA dan MIC serta pelbagai pemimpin UMNO yang lain.

Tular satu kenyataan media yang mengumumkan peletakan jawatan Zahid namun beliau menafikannya.


MCA tandus sokongan Cina, DAP lebih relevan: Idris Haron

MCA bukan lagi parti pilihan masyarakat kaum Cina malah sudah terbukti semasa pilihan raya umum (PRU) lalu mereka ditolak secara total dan perkara tersebut perlu diakui parti rakan komponen Barisan Nasional (BN) itu, kata Datuk Seri Idris Haron.

Bekas Ketua Menteri Melaka itu menyifatkan kenyataan Ketua Pemudanya, Datuk Nicole Wong Siaw Ting yang menyerang UMNO kerana menyokong kerjasama dengan Pakatan Harapan (PH) tidak perlu dipolemikkan dan MCA perlu berpijak atas bumi yang nyata.

“Secara faktanya, kenyataan saya itu sememangnya pahit tetapi ia mesti ditelan oleh beliau (Nicole) dan saya bersedia menjadi tidak popular kerananya. MCA terbukti ketandusan sokongan masyarakat Cina sejak PRU-12,” katanya dipetik Utusan Malaysia.

Jelas Idris yang juga ADUN Sungai Udang itu lagi, MCA sekarang bukan lagi parti dominan dikalangan masyarakat kaum Cina jika dibandingkan sokongan yang dimiliki DAP dan ia menunjukkan parti tersebut tidak lagi relevan.

“DAP kelihatan jelas mengambil peranan MCA. Lebih buruk daripada itu, calon-calon MCA juga ditolak di kawasan-kawasan majoriti Melayu yang sebelum ini sebagai kawasan harapan mereka.

“Nicole perlu lebih bimbang dengan defisit sokongan orang Cina terhadap MCA daripada sibuk memikirkan kawasan majoriti Melayu mana perlu dituntut daripada UMNO menjelang Pilihan Raya Umum Ke-15 (PRU-15),” katanya.

Terdahulu, Agenda Daily melaporkan Setiausaha Organisasi DAP, Anthony Loke berkata mana-mana parti termasuk UMNO yang hendak bergabung dengan PH sama ada sebelum atau selepas PRU15 mesti menerima Ketua Pembangkang, Datuk Seri Anwar Ibrahim sebagai calon perdana menteri.

Khabar angin semakin kuat kedengaran wujud rancangan untuk menjayakan kerjasama antara UMNO dengan blok pembangkang, PH untuk menghadapi pilihan raya nanti.

Malah, klip audio tular Anwar bersama Presiden UMNO, Datuk Seri Ahmad Zahid Hamidi juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.


Najib mohon badan dunia campur tangan, minta dibebaskan: Peguam

Datuk Seri Najib Razak hari ini (5 Januari 2023) memfailkan petisyen kepada agensi Pertubuhan Bangsa-Bangsa Bersatu (PBB) meminta bantuan supaya dia dibebaskan atau dibicarakan semula, sambil mendakwa kesnya mempunyai kecacatan serius dan melanggar undang-undang antarabangsa.

Permohonan itu dibuat kepada Kumpulan Kerja Penahanan Arbitari (WGAD) PBB setelah Mahkamah Persekutuan mengekalkan sabitan dan hukuman 12 tahun penjara serta denda RM210 juta terhadapnya.

Peguam mewakili bekas Perdana Menteri itu, Tan Sri Muhammad Shafee Abdullah berkata anak guamnya memohon panel WGAD PBB membabitkan lima pakar keadilan antarabangsa memutuskan bahawa penolakan rayuannya pada 23 Ogos lalu adalah tidak adil, melanggar hak asasi manusia dan Perlembagaan Persekutuan.

Mahkamah Persekutuan juga didakwa gagal memberi peluang munasabah dan masa yang mencukupi kepada pasukan pembelaan Najib untuk berhujah mengenai kesnya, lapor BH.

“Mahkamah itu tidak membenarkan pembelaan untuk berhujah dalam rayuan terhadap hukuman penjara 12 tahun. Pada dasarnya, Najib dihantar ke penjara tanpa diberi peluang membela diri di Mahkamah Persekutuan.

“Beberapa hari terakhir untuk rayuan pada Ogos lalu membawa kepada ‘keadilan tergesa-gesa’ apabila peguam baharu dilantik (Datuk Mohd Zaid Ibrahim) tidak diberikan masa yang jelas untuk membaca puluhan ribu muka surat dokumen rayuan atau untuk melihat 94 alasan rayuan difailkan peguam sebelum ini.

“UNWGAD yang akan meneliti rayuan itu membabitkan lima hakim hak asasi manusia yang terkenal. Mereka tidak akan dipanggil untuk memutuskan sama ada Najib bersalah atau tidak tetapi untuk menentukan sama ada perbicaraannya adil.

“Jika tidak adil, Najib boleh meminta kerajaan membebaskannya atau memberi perbicaraan semula.

“Walaupun keputusan ini tidak menjejaskan secara langsung, ia amat memberi impak kerana Malaysia mempunyai ahli perundangan yang terkenal dan kini menjadi ahli kumpulan kerja terbabit,” katanya pada sidang media pejabatnya di ibu negara, hari ini

Pada 23 Ogos lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Najib yang didapati bersalah menyeleweng dana RM42 juta milik SRC International Sdn Bhd.

Panel lima hakim dipengerusikan Ketua Hakim Negara, Tun Tengku Maimun Tuan Mat, sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah.

Muhammad Shafee berkata, beberapa penyokong kuat UNWGAD termasuk Perdana Menteri, Datuk Seri Anwar Ibrahim, ada memberitahu kepada Universiti Cambridge bahawa pendapat kumpulan itu adalah penting dalam usaha mendapatkan kebebasan.

“Najib menyuarakan harapan dan keyakinan bahawa kerajaan sedia ada akan mengikut keputusan UNWGAD,” katanya.

Ditanya tempoh maklum balas UNWGAD, Muhammad Shafee menjangka respon diterima dalam beberapa bulan ini.

“Saya pasti apabila UNWGAD terima petisyen itu, mereka akan terus proses. Prosedurnya mereka akan hantar semua dokumen berkaitan kepada Kerajaan Malaysia.

“Bukan tugas kita untuk berbuat demikian. Petisyen itu akan dihantar oleh UNWGAD kepada Kerajaan Malaysia menerusi proses diplomatik iaitu Wisma Putra,” katanya.


Paksi bumi condong, matahari seperti terbit dari utara

Matahari masih terbit dari timur walaupun kelihatan seolah-olah ia muncul dari bahagian utara, kata Penolong Mufti Kanan, Bahagian Falak Jabatan Mufti Selangor, Hardi Sadali.

Beliau berkata kecondongan paksi bumi sebanyak 23.5 darjah ketika mengelilingi matahari menyebabkan matahari kelihatan seolah-olah terbit dari utara.

Katanya kecondongan paksi bumi itu menyebabkan berlakunya perubahan cuaca dan musim.

Memetik laporan Berita Harian Hardi berkata pada bulan ini, negara di bahagian utara bumi akan memasuki musim panas manakala negara di bahagian selatan akan memasuki musim sejuk.

“Matahari masih terbit dari timur seperti kebiasaannya cuma disebabkan ia tidak berlaku pada sudut tepat 90 darjah, maka menyebabkan matahari seolah-olah terbit dari arah utara.

“Pada ketika ini, matahari terbit dari timur pada sudut 66 atau 67 darjah dan ini menyebabkan ia condong ke arah utara. Mengikut arah mata angin, kedudukan matahari terbit kini ialah di bahagian Timur Laut.

“Fenomena matahari terbit di timur tetapi condong ke utara ini sudah berlaku sejak penghujung Mei tetapi baru disedari orang ramai beberapa minggu lalu menjelang kemuncaknya 21 Jun (esok),” katanya hari ini.

Isu matahari seperti terbit dari utara timbul berikutan tular rakaman video di Jeneponto, Sulawesi Selatan, Indonesia baru-baru ini.

Hardi berkata, selepas 21 Jun, arah terbit matahari akan mula ‘bergerak ke bawah’ semula dan berada pada garisan 0 darjah Khatulistiwa, iaitu kedudukan tepat arah timur pada sudut 90 darjah.

“Seterusnya matahari akan terbit condong ke arah Selatan dan kemuncaknya adalah pada 22 Disember. Keadaan ini menyebabkan negara di bahagian utara bumi mengalami musim sejuk manakala negara di bahagian selatan bumi mengalami musim panas.

“Bagi yang jarang memerhatikan pergerakan matahari, mungkin mereka akan menyangkakan seolah-olah matahari pada masa itu terbit dari selatan pula berbanding dakwaan ia terbit dari arah utara kini,” katanya.


Jho Low ‘boss’, Najib ‘big boss’: Saksi kes 1MDB beritahu mahkamah

Low Taek Jho – ahli perniagaan dalam buruan – pernah mendakwa sebagai penasihat kepada Perdana Menteri ketika itu Datuk Seri Najib Razak, malah pegawai atasan 1Malaysia Development Berhad (1MDB) pada masa lalu, merujuknya sebagai ‘bos’ dan Najib ‘big bos’.

Bekas Pengurus Perhubungan AmBank, Joanna Yu memberitahu demikian kepada Mahkamah Tinggi Kuala Lumpur hari ini (9 Februari 2023) pada perbicaraan bekas Presiden UMNO itu yang menghadapi pertuduhan penyelewengan RM2.28 bilion dana 1MDB.

Yu yang bertanggungjawab menguruskan akaun peribadi Najib menjelaskan bahawa dia tidak meragui bahawa Jho Low adalah penasihat Najib.

Setelah diperkenalkan kepada Jho Low pada 2007 sebagai pelanggan bank yang syarikatnya mempunyai pinjaman, Yu berkata 1MDB terlibat dalam hartanah dan logi janakuasa, serta diletakkan di bawah bidang kuasa pasukannya kerana mereka memberi tumpuan kepada infrastruktur dan pembinaan.

“Pada masa itu saya terus berurusan dengan Jho Low kerana dia mewakili dirinya sebagai penasihat kepada Pengerusi Lembaga Penasihat 1MDB, dan masa itu (ialah) Najib,” katanya, merujuk kepada Najib sebagai pengerusi lembaga penasihat 1MDB.

Yu merujuk urusannya dengan pegawai 1MDB seperti bekas Ketua Pegawai Eksekutif (CEO) Datuk Shahrol Azral Ibrahim Halmi; bekas Pengarah Eksekutif, Casey Tang; bekas Ketua Pegawai Pelaburan, Nik Faisal Ariff Kamil; bekas Ketua Pegawai Kewangan, Radhi Mohamad; dan Azmi Tahir dan bekas Timbalan Ketua Pegawai Kewangan, Terence Geh.

“(Dalam) semua pertemuan kami dengan 1MDB, mereka akan merujuk Jho Low sebagai ‘boss’ dan Datuk Seri Najib sebagai ‘big boss’. Dia sangat berperanan dalam urusan mereka mengenai 1MDB, dan bagi saya, saya percaya dia benar-benar penasihat kepada Datuk Seri Najib.

“Saya tidak pernah melihat Datuk Seri Najib di pejabat 1MDB tetapi saya pernah melihat Jho Low di sana sekali dan saya percaya setiap kali Shahrol dan Nik, malah Azmi bercakap tentang perjanjian, mereka selalu merujuk kembali kepada Jho Low dan ‘big boss’.

“Jadi saya tidak meragui Jho Low mewakili Datuk Seri Najib,” katanya menurut MalayMail sambil menegaskan bahawa dia sentiasa berurusan dengan Jho Low sebagai penasihat Najib.

Yu mengesahkan bahawa tiada sesiapa pernah memberitahunya bahawa Jho Low bukan penasihat Najib.

Menjelaskan mengapa beliau percaya Jho Low adalah penasihat Najib, Yu berkata Jho Low telah berulang kali menyebut beliau akan bertemu Perdana Menteri, dan beliau juga telah menyampaikan mesej apabila Najib menghadapi masalah dalam menggunakan kad kredit AmBanknya.

Ditanya oleh Timbalan Pendakwa Raya Ahmad Akram Gharib mengapa dia terus mempercayai Jho Low, Yu menjawab bahawa apa sahaja yang dikatakan Jho Low sebenarnya akan berlaku – seperti apabila wang masuk ke dalam akaun peribadi Najib atau ketika Najib mengeluarkan cek untuk membuat pembayaran daripada akaun beliau.

“Saya tidak mempunyai sebab untuk meraguinya kerana apabila dia mengatakan cek telah ditulis, (maka) cek (benar-benar) telah ditulis; apabila dia mengatakan kad Datuk Seri Najib tidak boleh digunakan, kad itu sebenarnya ada transaksi ditolak.

“Apabila dia mengatakan ada dana masuk ke akaun Datuk Seri Najib, (memang) ada dana masuk. Saya tidak ragu-ragu bahawa dia mewakili Datuk Seri (Najib) apabila dia berkomunikasi dengan saya,” katanya.

Yu diminta menjelaskan mengapa dia menghubungi Low berhubung akaun Najib, sedangkan Najib tidak memberi kebenaran bertulis kepada Jho Low untuk menguruskan akaunnya.

Saksi itu menjelaskan bahawa dia tidak secara peribadi menyemak dengan Najib mengenai peranan Low, sambil menyatakan: “Ini juga kerana dia adalah Perdana Menteri Malaysia. Saya tidak fikir saya akan berjumpanya terus atau menghubungi pejabatnya, itu bukan tahap (kedudukan) saya.”

Yu menyatakan bahawa ketika Najib mula-mula membuka akaun banknya di AmBank, dia diberitahu bahawa bukan tahap kedudukannya untuk berurusan dengan Perdana Menteri secara langsung dan pengarah urusan bank itu Cheah Tek Kuang yang bertemu dengan Najib untuk pembukaan akaun. .

Akram juga hari ini menunjukkan Yu pelbagai mesej teks BlackBerry Messenger (BBM) antaranya dengan Jho Low, termasuk di mana Jho Low berkata Najib perlu segera mengesahkan transaksi kad kredit berjumlah RM3.3 juta untuk barang kemas di Itali dan mempunyai perbelanjaan kad kredit sebanyak 1.2 juta euro “untuk anda tahu pembelian apa ”, begitu juga apabila Low telah memajukan mesej Najib yang meminta AmBank membantu dengan kad kredit Platinumnya yang tidak berfungsi.

“Daripada Datuk Seri, tolong bantu ASAP, dia perlukan segera, dia berada di Hawaii, dan mahu mengenakan bayaran AS$100,000,” Akram membacakan mesej Jho Low kepada Yu.

Yu menjelaskan mesej BBM ini – terutamanya berkaitan kad kredit – menyebabkan dia tidak meragui bahawa Jho Low sebenarnya berhubung dengan Najib.

Merujuk kepada insiden Itali diingatinya, Yu berkata: “Kerana bank sebenarnya menolak urus niaga tertentu disebabkan hadnya tidak mencukupi dan saya berasa sangat teruk kerana kami menolak transaksi kad kredit PM. Yang itu saya bimbang akan ada kesannya, dia menggunakan kad itu dan ia tidak berjaya, dan saya masih ingat transaksi itu. Saya percaya Jho Low yang berkomunikasi dengan Datuk Seri atau dia menerima arahan.”

Ditanya oleh Akram untuk faedah siapa mesej BBM itu dihantar, Yu berkata: “Ini semua berkaitan kad kredit atau cek Datuk Seri yang dikeluarkan dan ia untuk manfaat Datuk Seri.”

Perbicaraan 1MDB Najib disambung semula pada 27 Februari, dengan pihak pendakwaan mengesahkan bekas pegawai BSI Bank yang berpangkalan di Singapura, Kevin Michael Swampillai akan menjadi saksi seterusnya yang akan dipanggil memberi keterangan.


25 kertas siasatan dibuka SPRM melibatkan perolehan pengurusan Covid-19

Siasatan melibatkan perolehan pengurusan Covid-19 sudah dijalankan Suruhanjaya Pencegahan Rasuah Malaysia (SPRM).

Ketua SPRM, Tan Sri Azam Baki berkata sebanyak 25 kertas siasatan sudah dibuka badan itu berhubung dakwaan rasuah dan penyelewengan perolehan perkhidmatan kesihatan semasa pengurusan penularan Covid-19.

“Setakat ini (SPRM) sedang menyiasat pelbagai isu berkaitan (pembelian dalam sektor kesihatan negara) khususnya berkaitan pengurusan Covid-19 ketika tempoh wabak itu berlaku hingga sekarang.

“Setakat ini kita sudah menerima laporan daripada pelbagai pihak dan kita sudah membuka sebanyak 25 kertas siasatan namun saya tidak mahu menamakan mana-mana agensi.

“Siasatan ini adalah berkaitan pengurusan Covid-19 sehingga tempoh sekarang dan pelbagai aspek akan kita maklumkan,” katanya dipetik laporan Utusan Malaysia.

Jelasnya lagi, beberapa individu tertentu sudah dipanggil termasuk sedang menilai agensi-agensi yang mempunyai kaitan dengan pengurusan Covid-19.

Sebelum ini, Azam mendedahkan pihaknya menjalankan siasatan kegiatan itu antaranya membabitkan salah guna kuasa dalam agihan bantuan dan pakej rangsangan ekonomi.

Siasatan turut dilakukan membabitkan penipuan berkaitan peralatan perlindungan perubatan yang dipalsukan (topeng muka, sarung tangan dan lain-lain) dari segi kuantiti dan kualiti peralatan perubatan yang lebih rendah.

Ini termasuk menyiasat aktiviti rasuah membabitkan pegawai penguat kuasa dalam barisan pasukan penguat kuasa ketika Perintah Kawalan Pergerakan (PKP).

Dalam pada itu Azam berkata, pihaknya akan melihat keperluan untuk memanggil bekas Menteri Kesihatan, Datuk Seri Dr. Adham Baba bagi membantu perjalanan siasatan kes berkenaan.

Dr. Adham dalam keterangan sebelum ini pernah menegaskan bahawa beliau bersedia memberikan kerjasama kepada SPRM jika diperlukan. –


Omicron: Ujian RTK diwajib kepada rakyat asing masuk Thailand

Kementerian Kesihatan Awam (PHM) Thailand sedang memikirkan secara serius untuk memastikan ujian tindak balas rantai polimerase (RT-PCR) masa nyata wajib bagi ketibaan pelancong asing dalam usaha mengelakkan penularan varian Omicron Covid-19.

“Pada awalnya PHM merancang untuk membenarkan pelawat asing menggunakan ATK [kit ujian antigen] setelah Thailand membuka lebih banyak wilayah kepada pelancong asing.

“Namun, dengan kemunculan varian baharu ini, kami mungkin terpaksa menangguhkan pelan itu, sebaliknya mewajibkan ujian RT-PCR untuk semua pelawat antarabangsa,” kata Timbalan Menteri PHM Dr Satit Pitutecha, hari ini.

Terdahulu, PHM melaporkan dalam tempoh 24 jam hari ini seramai 4,753 individu dikesan positif Covid-19, dengan 57 daripadanya di penjara.

Jumlah kematian juga meningkat kepada 27 kes, sementara 6,165 pesakit disahkan sembuh.

Thailand kini merekodkan kumulatif positif sebanyak 2,111,566, dengan 2,013,021 pesakit sembuh, 20,734 meninggal dunia, dan 77,811 masih dirawat di hospital.

Pakar epidemiologi memberi amaran sekatan perjalanan mungkin sudah terlambat untuk menghentikan Omicron daripada menular di seluruh dunia.

Mutasi baharu itu pertama kali ditemukan di Afrika Selatan pada 24 November daripada sampel ujian yang diambil pada 19 November lalu, dan sejak itu turut dikesan di Belgium, Botswana, Israel dan Hong Kong, serta beberapa negara Afrika lain.

Menurut laporan, varian Omicron mempunyai 32 mutasi spike protein iaitu dua kali ganda lebih banyak daripada varian Delta. Sehingga kini belum ada maklumat lanjut bagi tempoh inkubasi, gejala dan kadar kebolehjangkitan bagi varian berkenaan.

Satit juga berkata, beliau telah mengarahkan agensi di bawah Jabatan Sains Perubatan untuk mencari kaedah ujian yang paling sesuai dan berkesan bagi varian Omicron secepat mungkin.

“Diakui, tiada vaksin berkesan terhadap semua varian virus itu. Tetapi pengeluar sedang berusaha untuk mencipta vaksin yang boleh melawan mutasi virus dengan cekap. Kementerian telah memantau keadaan dengan teliti dan akan memberitahu sebaik sahaja vaksin baharu yang lebih baik tersedia.

“Orang ramai tidak seharusnya panik dengan varian baharu kerana tidak banyak data diperoleh mengenai Omicron, terutamanya mengenai kadar penularan dan gejala dalam kumpulan umur tertentu.

“Pada masa ini, tiada kes Omicron dikesan di Thailand kerana pihak berkuasa telah membatalkan penerbangan dari negara berisiko tinggi. Bagaimanapun, varian itu mungkin dibawa masuk melalui saluran semula jadi dan merentasi sempadan dengan negara jiran.

Oleh itu orang ramai perlu mengambil langkah berjaga-jaga dan mematuhi protokol kesihatan yang ditetapkan,” katanya. – Agensi


Zahid mengaku RM6j derma politik, bukan rasuah kontrak cip pasport

Presiden Umno Datuk Seri Ahmad Zahid Hamidi hari ini mendakwa bahawa RM6 juta yang diterimanya daripada dua individu yang dikaitkan dengan pembekalan cip untuk pasport Malaysia, tidak lebih daripada derma politik bertujuan untuk kebajikan.

Beliau berkata mereka yang memberi wang itu sebelum ini mengakui bahawa sumbangan politik juga merupakan mekanisme “amal jariah” (sedekah).

“Ia sama sekali bukan suapan atau wang rasuah yang diberikan supaya saya melantik syarikat mereka untuk kontrak cip pasport.

“Pertuduhan terhadap saya adalah fitnah… fitnah…,” kata bekas timbalan perdana menteri dan menteri dalam negeri itu dengan suara lantang ketika memberi keterangan membela diri di Mahkamah Tinggi Kuala Lumpur hari ini.

Zahid, 69, berkata demikian ketika mempertahankan diri terhadap dua pertuduhan masing-masing menerima RM5 juta dan RM1 juta untuk melantik Datasonic Technologies Sdn Bhd (DTSB) bagi pembekalan 12.5 juta cip pasport Malaysia.

Zahid, yang menjadi menteri dalam negeri dari Julai 2015 hingga Mei 2018, dituduh menerima RM6 juta melalui cek yang dimasukkan ke dalam akaun pelanggan firma guaman Lewis & Co daripada timbalan pengarah urusan DTSB Chew Ben Ben.

Bagaimanapun, beliau berhujah tuduhan bahawa dia menerima rasuah daripada syarikat itu tidak lebih daripada fitnah terhadapnya dan juga DTSB, yang akhirnya dianugerahkan kontrak lima tahun untuk membekalkan cip itu pada 2015.

Beliau berkata ini kerana keputusan muktamad untuk menganugerahkan kontrak kepada DTSB dibuat oleh Kementerian Kewangan melalui rundingan terus.

Terdahulu, Zahid mengakui bahawa dua cek yang dimasukkan ke dalam akaun pelanggan Lewis & Co dikeluarkan oleh Syarikat Sarana KencanaSdn Bhd, milik Tan Sri Mohamed Hashim Mohamed Ali dan Datuk Abu Hanifah Noordin.

Bagaimanapun, beliau berkata Hanifah – yang juga pengarah urusan Kumpulan DTSB, sebelum ini memberi keterangan bahawa wang itu bukan bayaran, rasuah atau suapan untuk syarikat itu memenangi kontrak cip pasport.

“Saksi ini sendiri mengatakan wang itu adalah derma politik.

“Beliau memberi keterangan bahawa dia percaya derma politik juga sebahagian daripada kebajikan… Hanifah dan Chew telah memberi keterangan bahawa wang itu tiada kaitan dengan kontrak,” katanya sambil merujuk kepada kenyataan yang dikeluarkan DTSB pada 2018 menafikan syarikat atau pengarahnya telah membuat sebarang pembayaran kepada Zahid berhubung pembekalan 12.5 juta cip untuk pasport Malaysia.

Zahid berkata semua prosedur telah dipatuhi sebelum kontrak diberikan kepada DTSB.

“Peranan saya sebagai Menteri Dalam Negeri ketika itu hanya memberi bantuan dan memberi maklum balas yang sewajarnya kepada Kementerian Kewangan, Jabatan Imigresen dan bahagian perolehan KDN,” katanya.

Perbicaraan di hadapan Hakim Mahkamah Tinggi Datuk Collin Lawrence Sequerah diteruskan.


Azmin MB jika PN menang PRN Selangor?

Perikatan Nasional (PN) tidak menolak kemungkinan mencalonkan Datuk Seri Mohamed Azmin Ali sebagai Menteri Besar Selangor sekiranya menang Pilihan Raya Negeri (PRN) yang perlu diadakan sebelum Jun tahun ini.

Timbalan Pengarah Pilihan Raya PN Selangor, Kapten (B) Datuk Dr Zulkafperi Hanafi berkata peluang sentiasa terbuka kepada bekas Menteri Besar Selangor itu yang juga Ahli Dewan Undangan Negeri (ADUN) Bukit Antarabangsa untuk kembali memimpin negeri ini.

Menurut BH, beliau yang juga Ahli Parlimen Tanjong Karang bagaimanapun berkata, segala keputusan terletak kepada kebijaksanaan kepimpinan PN bagi menentukan calon terbaik menjawat jawatan penting berkenaan.

“Peluang sentiasa terbuka kepada Azmin sekiranya berjaya memenangi peringkat DUN (Dewan Undangan Negeri),” katanya.

Dr Zulkafperi berkata, PN juga yakin ke arah itu berdasarkan pengalaman Azmin yang dilihat membantu kemenangan di Selangor nanti.

Namun, beliau berkata, Azmin juga Ketua Penerangan PN dilihat berdepan tugas berat mempertahankan kerusi DUN Bukit Antarabangsa yang dimenanginya pada Pilihan Raya Umum Ke-14 (PRU-14).

“Kerusi itu dijangka sengit kerana pengundi Melayu tidak sampai 50 peratus dan ia semestinya sukar. Kita tidak menolak kemungkinan sama ada beliau kekal atau memilih DUN lain yang mungkin berpihak kepada PN,” katanya.

Untuk rekod, Azmin menjawat jawatan Menteri Besar Selangor dari 2014 hingga 2018 dan menjadi ADUN Bukit Antarabangsa sejak 2008.

Dalam pada itu, Dr Zulkafperi berkata, PN melahirkan keyakinan mampu memenangi 33 kerusi DUN pada PRN nanti.

Untuk rekod, DUN Selangor mempunyai 56 kerusi.

Beliau berkata, jentera PN ketika ini dalam keadaan siap siaga dan berada pada tahap terbaik.

“Hasil pemerhatian mendapati ramai anak muda semakin kuat menyokong PN terutama menerusi platform media sosial. Saya yakin PN mampu menawan Selangor menerusi penyatuan ummah antara Bersatu dan PAS.

“Kita mahu gelombang orang Melayu diteruskan dengan memberi sokongan kepada PN dan menolak PH (Pakatan Harapan) dan BN (Barisan Nasional),” katanya.


Gerakan DAP singkir Anwar sah wujud, dua wakil PKR dihantar jumpa Zahid

Spekulasi wujud gerakan dikalangan pemimpin DAP yang mahu menyingkirkan Ketua Pembangkang Datuk Seri Anwar Ibrahim bukan lagi cerita dongeng tetapi ia sah wujud dan sedang dirancang dengan rapi.

Bagaimanapun Anwar dapat menghidu gerakan tersebut selepas menerima maklumat dalaman beberapa wakil DAP dalam parti yang setia kepadanya.

Individu pertama yang mengesahkan wujud gerakan untuk menurunkan Anwar daripada mengetuai blok pembangkang, Pakatan Harapan (PH) adalah bekas pemimpin DAP Johor, Dr Boo Cheng Hau.

Cheng Hau mendakwa terdapat beberapa mesyuarat dalam talian, Zoom diadakan dalam kalangan MP, bekas menteri dan akar umbi DAP sebenarnya cuba memujuk supaya tidak menyokong Anwar sebagai calon Perdana Menteri (PM) bagi PH, sebaliknya memilih Tun Dr Mahathir Mohamad.

Pendedahan itu juga disahkan kemudiaannya Setiausaha Pemuda PKR, Ahmad Syukri Ab Razak yang mengakui terdapat beberapa pemimpin DAP yang cenderung menyokong Dr Mahathir sebagai calon PM dan membuat kritikan terbuka kepada Presiden PKR itu.

“Kita tak terkejut dengan pendedahan ini sebab bagi kita sikap beberapa kepimpinan DAP terhadap Dr Mahathir dan kecenderungan mereka menyokong bukan lagi perkara yang tersembunyi, ia dapat dilihat dengan jelas.

“Beberapa pemimpin DAP cenderung memihak dan lebih bersimpati kepada Dr Mahathir dan sikap kritikal beberapa pemimpin DAP terhadap Anwar juga bukan perkara yang boleh disorok lagi, ia memang berlaku,” katanya dipetik dalam satu laporan media sebuah portal.

Ia secara tidak langsung mengesahkan laporan Agenda Daily sebelum ini sememangnya wujud usaha dan gerakan tersusun yang sedang dirancang DAP bersama-sama beberapa pemimpin Parti Amanah yang tidak lagi percaya dengan kemampuan Anwar untuk membawa kemenangan kepada PH, ia susulan kekalahan teruk semasa Pilihan Raya Negeri (PRN) Melaka yang lalu.

Sekiranya Anwar dibiarkan terus mengetuai blok pembangkang itu, keputusan lebih teruk akan dihadapi mereka dalam Pilihan Raya Umum Ke-15 (PRU15) dan sudah sampai masanya untuk rakan parti itu membuat semakan realiti terhadap Anwar.

Sumber memberitahu terdapat pemimpin dalam DAP dan Amanah yang sudah resah melihat keputusan PRN Melaka, ia menandakan isyarat penolakan yang kuat terhadap mereka dan membuktikan Anwar sudah gagal serta tidak lagi relevan di kalangan rakyat.

Laporan Agenda Daily sebelum ini akhirnya disahkan oleh dua pemimpin yang pro-Anwar sendiri dan mereka mengakui gerakan tersebut bukan cerita dongeng semata-mata.

Dalam pada itu, senario sebenar semakin jelas mengapa Anwar menghantar dua wakil pemimpin kanan PKR bertemu dengan Presiden UMNO, Datuk Seri Ahmad Zahid Hamidi selepas PRN Melaka dan berterusan berkomunikasi secara sulit.

Tindakan Anwar yang menyuruh dua budak suruhannya itu bertemu Zahid sebenarnya bertujuan untuk meminta bantuan atau dalam erti kata sebenar adalah meminta nyawa politik untuk membantunya dalam berdepan tentangan DAP yang sudah tidak lagi mempercayainya.

Ia semakin difahami mengapa Anwar begitu terdesak sehingga sanggup menggadaikan prinsipnya sekali lagi apabila cuba berunding dengan pemimpin UMNO yang diketahui umum sedang berdepan dengan puluhan pertuduhan kes rasuah di mahkamah ketika ini.

Langkah Anwar itu sebenarnya cuba mengulangi gerakan sama yang dirancang bersama dengan anak muridnya sebelum ini dalam menjatuhkan kerajaan Perikatan Nasional (PN) dipimpin Tan Sri Muhyiddin Yassin.

Sememangnya Anwar tidak pernah serik ditipu anak muridnya, ia semakin terbukti beliau sanggup melakukan apa sahaja demi menyelamatkan peluangnya daripada menjadi PM terkubur.

Oleh sebab itu, ia juga semakin difahami mengapa tiba-tiba idea untuk menggabungkan Amanah dengan PKR sebagai satu parti timbul, namun nampaknya usaha yang cuba dirancang untuk menakut-nakutkan DAP gagal apabila ia ditolak mentah-mentah pemimpin Amanah berhubung cadangan tersebut.

Sebaliknya, Anwar bertambah tersepit apabila kritikan demi kritikan dibuat terhadapnya, ia semakin terserlah semasa PRN Sarawak yang sedang berlangsung apabila DAP langsung tidak memberi muka kepada Anwar terutamanya dalam isu berkaitan pembahagian kerusi.

DAP Sarawak secara terbuka mengkritik dan membidas Anwar supaya tidak memandai-mandai dalam isu politik Sarawak, malah beliau dihina seperti bukan seorang lagi Ketua kepada PH walhal dirinya adalah Pengerusi PH.

Kekalahan dalam PRN Sarawak bukan sesuatu yang baik untuk Anwar, ia berkemungkinan menjadi penentu kepada masa depan beliau sama ada akan kekal sebagai calon PM bagi PH atau disingkirkan serta-merta.

Namun, pemimpin atasan DAP seperti Lim Guan Eng dan beberapa individu yang merupakan penyokong kuatnya, agak mustahil untuk mereka menerima idea meletak Dr Mahathir sebagai calon PM selepas ini kerana kesetiaan mereka hanya kepada Anwar.

Namun, DAP boleh memilih untuk kekal bersama dengan Anwar dan berdepan risiko bakal kehilangan lebih banyak kerusi dalam PRU-15 nanti kerana sanggup melayani strategi bodoh Anwar yang berterusan dan tidak serik berunding dengan Zahid dan UMNO.

Paling tidak boleh dilupakan orang ramai adalah bagaimana Anwar boleh mengeluarkan kenyataan mempertahankan pemimpin UMNO yang lompat parti dengan memberi label ‘katak berprinsip’ sehingga mengakibatkan rakyat hilang kepercayaan kepada blok pembangkang, PH.


Hujan: Jawatankuasa pengurusan bencana tiga negeri diminta bersedia

Jawatankuasa Pengurusan Bencana Negeri (JPBN) Johor, Sabah dan Sarawak diminta bersiap sedia dan membuka Pusat Kawalan Operasi Bencana (PKOB) bermula hari ini, susulan amaran Jabatan Meteorologi Malaysia (METMalaysia) berkaitan hujan lebat berterusan.

Ketua Pengarah Agensi Pengurusan Bencana Negara (NADMA), Datuk Dr Aminuddin Hassim, berkata PKOB negeri telah diarah mengemukakan laporan bagi kawasan yang masih mengalami banjir dan yang telah surut.

Menurutnya berdasarkan analisis situasi, METMalaysia menjangkakan luruan monsun pada 27 hingga 31 Disember ini dan pada masa sama, terdapat sistem cuaca tekanan rendah di Laut China Selatan.

“Keadaan ini berpotensi menyebabkan hujan berterusan di Sabah Timur, Sarawak Barat pada 27 Disember hingga 31 Disember serta di kawasan-kawasan Johor, Pahang, Terengganu dan Kelantan pada 30 dan 31 Disember. Ini adalah titik persiapan untuk kita terus menyusun responder dalam melihat keadaan ini.

“JPS melaporkan kebanyakan sungai di Pahang berada pada tahap normal kecuali di hilir, khususnya di kawasan Bera dan Maran yang masih mencatatkan paras tinggi, namun berada pada trend menurun kerana air bergerak turun,” katanya pada sidang media harian Ops Murni di Shah Alam, hari ini.

JBPN negeri terbabit juga turut diminta memaklumkan kepada semua agensi-agensi responder untuk berada dalam keadaan siap siaga termasuklah persediaan dalam pembukaan pusat pemindahan sementara (PPS) dan penyelarasan bantuan dari badan bukan kerajaan (NGO).

“NADMA telah dan sedang menyelaras bantuan-bantuan logistik yang diperlukan, antaranya membawa unit pam JPS dari Ipoh ke Taman Sri Muda di Shah Alam dan Mentakab, Pahang,” katanya.

Menurutnya, di Pekan, paras air dilaporkan naik di Paloh Hinai dan boleh meningkat ke paras bahaya sekiranya air dari hulu tiba, manakala di Terengganu, paras air sungai berada pada tahap normal dan Kelantan hanya merekodkan satu lokasi masih berada pada paras amaran, iaitu di Rantau Panjang berikutan banjir genang.

“Di Selangor, semua sungai kembali kepada paras waspada tengah hari tadi dan pengoperasian pam sebanyak 22 unit masih diteruskan untuk mengeluarkan air dari kawasan banjir genang, khususnya di Sepang, Labu Lanjut dan Kuala Selangor,” katanya.


Wang punca suami tembak isteri

Pasangan suami isteri yang juga pesara Jabatan Perhutanan ditemui mati akibat tembakan, selepas bertengkar dipercayai berkaitan agihan wang hasil jualan tanah.

Ketua Polis Daerah Superintendan Mazlana Hassan, berkata kejadian berlaku kira-kira jam 7.30 pagi ini, di Kampung Machang Raja Labu, Tembeling Tengah.

Menurut BH beliau berkata polis menerima maklumat kejadian bunuh dan bunuh diri.

Beliau berkata, pesara Pejabat Perhutanan Jerantut, Baharuddin Abdul Aziz, 73, dipercayai menembak isterinya, Maimun Nong, 67, juga pesara Pejabat Perhutanan Jerantut.

Dua kemudian dipercayai menembak dirinya sendiri.

“Penghuni rumah berdekatan terdengar dua das tembakan dan wanita minta tolong kerana cedera ditembak.

“Jiran membawa wanita itu ke Hospital Jerantut dan mangsa meninggal di Hospital Jerantut,” katanya.

Katanya, suami wanita itu mempunyai lesen senjata api dan kes disiasat mengikut Seksyen 302 Kanun Keseksaan kerana membunuh.

Sementara itu, penyewa inap desa milik pasangan berkenaan, Ahmad Yassin Abdul Rahman, 52, berkata beliau letupan dan beberapa minit kemudian terdengar satu lagi letupan.

“Saya pergi ke rumah berkenaan untuk melihat apa yang berlaku.

“Saya melihat seorang perempuan terbaring sambil minta tolong dan saya mengangkatnya untuk dibawa ke hospital,” katanya.


Lebih 100 juta orang dihalau dari rumah sendiri seluruh dunia: PBB

Lebih 100 juta orang dihalau dari rumah mereka di seluruh dunia, kata Suruhanjaya Tinggi Pertubuhan Bangsa-bangsa Bersatu bagi Pelarian (UNHCR).

Agensi Pertubuhan Bangsa-Bangsa Bersatu (PBB) itu mendedahkan data terbaharu tersebut pada Isnin dengan kebanyakkan mereka diusir daripada kediaman sendiri akibat keganasan, konflik, penganiayaan dan pencabulan hak asasi manusia.

Perang Ukraine menjadi salah satu faktor mendorong berjuta-juta orang melarikan diri, kata UNHCR, sambil menambah konflik yang berlarutan di negara seperti Ethiopia dan Republik Demokratik Congo juga menyumbang kepada jumlah tinggi tersebut.

“Ia adalah rekod yang tidak sepatutnya berlaku,” kata Pesuruhjaya Tinggi PBB bagi Pelarian, Filippo Grandi dalam satu kenyataan yang dihantar kepada wartawan.

“Perkara ini mesti menjadi satu panggilan kecemasan untuk semua pihak menyelesaikan dan mencegah konflik yang merosakkan, menamatkan penganiayaan, dan menangani punca sebenar sehingga memaksa orang yang tidak bersalah meninggalkan rumah mereka.”

Data UNHCR termasuk pelarian, pencari suaka dan mereka yang dipindahkan di dalam negara mereka sendiri.

Minggu lalu, sebuah badan kemanusiaan berkata mereka yang kehilangan tempat tinggal di negara mereka sendiri sudah mencapai rekod hampir 60 juta orang menjelang akhir tahun lalu.

Grandi menggesa tindakan segera untuk menangani punca ramai kehilangan tempat tinggal dan berkata bantuan kemanusiaan hanya merawat akibatnya.


PRK Pekan diadakan semula jika BN menang, Najib pula diampunkan

Pilihan Raya Kecil (PRK) Parlimen Pekan akan diadakan semula dalam tempoh tertentu, sekiranya Barisan Nasional (BN) mempertahankan kerusi itu pada Pilihan Raya Umum Ke-15 (PRU-15), dan kemudian Datuk Seri Najib Razak diberi pengampunan diraja.

Ini bermakna Ahli Parlimen Pekan daripada BN, mesti mengembalikan kerusi itu kepada Najib apabila keadaan mengizinkan.

Perkara itu ditegaskan oleh Timbalan Ketua UMNO Bahagian Pekan, Datuk Seri Zamri Ramly seperti dilaporkan The Star, hari ini (25 Oktober 2022).

“Kerusi ini memerlukan ahli Parlimen yang mempunyai kredibiliti yang tinggi. Negara masih memerlukan dia (Najib).

“Sekiranya Najib diampunkan, sesiapa yang dipilih menjadi Ahli Parlimen Pekan akan menyerahkan semula kerusi itu kepada Najib (melalui PRK), sebagaimana yang sepatutnya,” kata Zamri.

Najib – Perdana Menteri pertama Malaysia yang bergelar banduan – kini sedang menjalani hukuman penjara 12 tahun di Penjara Kajang.

Dia disabitkan kesalahan menyeleweng RM42 juta dana milik syarikat pelaburan kerajaan, SRC International Sdn Bhd, tetapi memohon untuk semakan serta memohon pengampunan diraja.

Perlembagaan Persekutuan melarang mereka yang telah disabitkan dengan hukuman penjara lebih setahun dan denda lebih RM2,000 serta tidak mendapat pengampunan percuma daripada menjadi wakil rakyat.

Najib juga didenda RM210 juta dan masih dalam perbicaraan atas beberapa pertuduhan berkaitan 1MDB.

Sementara itu, Zamri juga berkata nama anak sulung Najib, Datuk Mohd Nizar tidak disenaraikan sebagai calon kerusi Parlimen atau Dewan Undangan Negeri (DUN) kerana kurang pengalaman.

Di sebalik spekulasi bahawa Mohd Nizar berkemungkinan besar akan dinamakan sebagai calon Pekan pada PRU-15, 19 November depan bagi menggantikan Najib, Zamri menegaskan tidak ada sebab untuk memberikan Mohd Nizar kedua-dua kerusi DUN dan Parlimen kerana beliau tidak mempunyai pengalaman dalam politik.

“Biar dia ada kerusi DUN dulu. Dia perlu belajar. Jika dia menunjukkan bahawa dia boleh mengendalikan tugas sebagai ADUN, maka kita akan lihat untuk menaikkannya,” katanya.

Nizar adalah anak sulung Najib hasil perkahwinannya dengan isteri pertama Tengku Puteri Zainah Tengku Eskandar merupakan Ketua Pemuda UMNO Pekan.


Lelaki miliki 10 rekod jenayah maut kena lapan das tembakan, ditetak

Seorang lelaki yang memiliki 10 rekod kesalahan jenayah lampau, termasuk kes jenayah berat membabitkan kes culik, maut ditembak dari jarak dekat dan ditetak dalam kejadian di tepi jalan Taman Sri Gadong, Klang, tengah malam tadi (21 Ogos 2022).

Ketua Polis Daerah Klang Selatan Asisten Komisioner Cha Hoong Fong berkata pada jam 12.22 tengah malam, Pusat Kawalan Daerah (DCC) Ibu Pejabat Polis Daerah (IPD) Klang Selatan menerima panggilan daripada seorang lelaki warga tempatan memaklumkan terdengar bunyi tembakan dan melihat seorang lelaki terbaring di tepi jalan.

Katanya susulan itu sepasukan polis dari Bahagian Siasatan Jenayah IPD Klang Selatan dikejarkan ke lokasi sebelum mendapati mangsa adalah seorang lelaki warga tempatan berusia 41 tahun berada dalam keadaan terbaring dan berlumuran darah.

“Hasil siasatan mendapati bahawa tempat kejadian adalah di kawasan perumahan yang mempunyai dua jalan keluar masuk yang menghubungkan ke jalan utama.

“Berdasarkan rakaman kamera litar tertutup (CCTV) di tempat kejadian, mangsa sampai di hadapan rumah pada jam 12.17 tengah malam dengan menaiki sebuah kereta jenis Volkswagen Passat.

“Ketika mangsa sedang berjalan ke pagar rumah, datang sebuah kereta jenis Nissan Almera yang dinaiki tiga lelaki yang meluru ke arah mangsa serta melepaskan tembakan lima hingga lapan das dari jarak dekat dan menetak mangsa dengan parang sebelum melarikan diri,” katanya dalam kenyataan hari ini.

Hong Fong berkata, walaupun ada rakaman CCTV, muka tiga suspek tidak dapat dikenal pasti kerana mereka memakai ‘topeng muka’.

Katanya, hasil semakan pihaknya juga mendapati mangsa mempunyai 10 rekod kesalahan jenayah lampau termasuk kes jenayah berat membabitkan culik.

“Unit Forensik, Jabatan Siasatan Jenayah, Ibu Pejabat Polis Kontinjen (IPK) Selangor sudah menjalankan pemeriksaan di tempat kejadian dan menjumpai beberapa barang yang boleh membantu siasatan.

“Bahagian Siasatan Jenayah, IPD Klang Selatan sudah membuka kertas siasatan mengikut Seksyen 302 Kanun Keseksaan.

“Polis meminta mana-mana pihak yang mempunyai sebarang maklumat atau mengenali individu-individu tersebut diminta menghubungi pegawai penyiasat Asisten Superintenden Mohamed Syahrir Zabidi di talian 012-26650895 atau menghubungi IPD Klang Selatan di talian 03-33762222,” katanya.


SPRM tahan 6 pengarah, pemilik syarikat palsukan dokumen kontrak

Suruhanjaya Pencegahan Rasuah Malaysia (SPRM) menahan enam lelaki bagi membantu siasatan kes mengemukakan penyata akaun bank syarikat yang mengandungi butiran palsu kepada sebuah syarikat pembersihan di Kedah pada 2019.

Menurut sumber SPRM, mereka berusia 38 hingga 49 tahun itu yang juga pengarah dan pemilik syarikat, ditahan di Kedah serta Kuala Lumpur, semalam.

“Seorang daripada mereka ditahan di Pejabat SPRM Kedah, manakala lima lagi di SPRM Kuala Lumpur antara jam 10.28 pagi hingga 5.24 petang,” lapor Bernama yang memetik sumber.

Kesemua suspek itu disyaki menggunakan penyata akaun bank syarikat yang palsu dalam permohonan tender Penswastaan Pengumpulan Sisa Pepejal dan Pengurusan Pembersihan Awam di Wilayah Utara.

Susulan itu, sumber berkata, SPRM merekodkan percakapan mereka dan saksi, selain mendapatkan dokumen yang relevan dalam kes berkenaan.

“Kesemuanya akan dilepaskan dengan jaminan SPRM sebanyak RM10,000 hingga RM15,000 serta penjamin,” katanya.

Sementara itu Pengarah SPRM Kedah, Datuk Shaharom Nizam Abd Manap, mengesahkan tangkapan berkenaan dan memaklumkan kes disiasat mengikut Seksyen 18 Akta SPRM 2009.


Tiga pelumba haram maut, 3 parah

Keseronokan sekumpulan penunggang motosikal menunjukkan kehebatan berlumba awal pagi tadi berakhir dengan tragedi apabila tiga daripada mereka maut setelah terbabit dalam nahas.

Tiga lagi penunggang motosikal yang terbabit dalam lumba haram di Lebuh Raya Dr Lim Chong Eu, Pulau Pinang kita-kira jam 4.40 pagi tadi, dilaporkan turut cedera.

Semua mangsa meninggal dunia di tempat kejadian. Mayat dihantar ke Hospital Pulau Pinang untuk tindakan lanjut.

Difahamkan, Lebuh Raya Dr Lim Chong Eu kerap menjadi lokasi utama lumba haram, terutama pada hujung minggu, walaupun polis melakukan beberapa serbuan dan tangkapan.

Berdasarkan klip video yang tular di media sosial, sekumpulan pelumba haram menunggang motosikal masing-masing dengan kelajuan tinggi sambil disaksikan ratusan pengunjung.

Bagaimanapun, pelumba haram terbabit gagal mengawal motosikal masing-masing sebelum merempuh belakang sebuah kereta.

Akibat rempuhan kuat itu, mangsa mengalami kecederaan parah dan maut di tempat kejadian.


DAP menentang Islam secara terbuka, punca PAS tolak kerjasama

DAP secara terbuka mencabar Islam, merendahkan dan mempertikai hak istimewa Bumiputera dengan meminggirkan bahasa kebangsaan.

Demikian kata Presiden PAS, Tan Sri Abdul Hadi Awang ketika menjelaskan punca partinya meninggalkan kerjasama dengan DAP sebelum ini.

Mengulas lanjut, Abdul Hadi berkata DAP juga menjaja Islamofobia dan menjadikan gelombang hijau sebagai ancaman kepada masyarakat bukan Islam.

“Banyak yang mempertikaikan kerjasama PAS dengan pihak lain, mengapa ia boleh berubah? Malah, PAS dianggap mengkhianati kerjasama kerana sepatutnya tetap tidak boleh diubah khususnya kerjasama bersama DAP yang telah dibatalkan.

“DAP secara terbuka menentang negara Islam dan mendesak supaya menetapkan sekularisme dalam Perlembagaan Persekutuan. Tindakan ini sekali gus menyalahtafsirkan kedudukan Islam dalam Perlembagaan kerana ia ditafsirkan mengikut bahasa penjajah.

“Kemudian, mereka berlagak kononnya mereka ditindas oleh sifat perkauman Melayu. Laksana mendapat betis mahukan paha, setelah mereka diberikan hak kebebasan beragama, berbahasa dan berbudaya yang tidak diberikan oleh negara lain selain daripada Malaysia.

“Mereka menjaja Islamofobia dan menjadikan kemajuan PAS dalam PRU-15 dengan jenama Gelombang Hijau yang menjadi ancaman kepada masyarakat bukan Islam. Tanpa mereka mempedulikan kejayaan PAS memerintah beberapa negeri dalam keadaan majoriti besar Melayu Islam hidup aman dan harmoni dalam masyarakat majmuk,” katanya dalam satu kenyataan, hari ini

Menurutnya, al-Quran tidak mengizinkan kerjasama hingga berwala’ (kesetiaan) yang meninggalkan prinsip dan konsep asas perjuangan Islam.

Malah katanya pemimpin DAP terus menerus menentang pelaksanaan Islam di negara ini meskipun ia hanya untuk penganut Islam.

“Banyak kenyataan dikeluarkan oleh pemimpin utamanya yang menentang pelaksanaan Islam, walaupun pelaksanaan Islam itu hanyalah bagi penganut Islam sahaja sebagaimana mengikut Perlembagaan Persekutuan, tanpa memaksa golongan bukan Islam.

“DAP terlebih dahulu bersikap proaktif apabila bertindak keluar daripada Barisan Aternatif kerana sifat anti-Islamnya yang ditunjukkan kepada PAS dan DAP juga terlebih dahulu bertindak mengeluarkan PAS daripada PR dengan alasan yang sama.

“DAP juga merancang untuk mendapatkan kuasa politik negara setelah kaumnya menguasai ekonomi supaya mereka dapat memerintah negara melalui pilihan raya dengan meletakkan calon-calon di kawasan Melayu dengan calon-calon Melayu yang berfahaman liberal, sekular, oportunis dan jahil agama. Bahkan, ada kalangan Melayu yang diumpan menjadi ketua kerajaan bonekanya,” katanya.

Menyentuh soal PKR dan Amanah, Abdul Hadi berkata dua parti itu lebih mengutamakan hubungan dengan DAP kerana menganggap strategi boleh membatalkan prinsip aqidah perjuangan, berpandukan kaedah matlamat menghalalkan cara sehingga bersedia menjadi syaitan bisu terhadap kemungkaran yang nyata serta menjadi jurucakap DAP terhadap orang Melayu Islam secara percuma.

Tambahnya, “PAS menolak PKR dan parti-parti liberal yang bekerjasama dengan DAP termasuk UMNO yang meninggalkan asas perjuangannya untuk membela agama, bangsa dan tanah air semata-mata kerana ingin mengejar jawatan, harta serta kepentingan diri.”


Masalah mental meningkat ketika pandemik Covid-19, terutama wanita

Sejak Mac tahun, apabila wabak Covid-19 mula menular, masalah mental melibatkan kemurungan dan kegelisahan dalam golongan wanita dan remaja dilaporkan semakin meningkat di seluruh dunia.

Menurut jurnal perubatan The Lancet, kajian menunjukkan 52 juta populasi dunia menderita akibat kemurungan dan 76 juta lagi mengalami kegelisahan ketika bermulanya pandemik sejak awal tahun lalu.

Hasil kajian menunjukkan, kedua-dua kategori masalah mental itu meningkat ke 28 dan 26 peratus sepanjang tempoh pandemik ini.

Negara paling teruk mempunyai masalah mental yang tinggi kerana kesan daripada sekatan pergerakan, sekali gus melonjakkan kadar kes kemurungan dan kegelisahan dalam kalangan populasi dunia.

Ketua Penyelidikan Jurnal, Damian Santomauro dari Universiti Queensland memaklumkan hasil kajian mendapati sistem kesihatan mental di seluruh dunia perlu diperkukuhkan dengan kadar segara untuk menangani lonjakan kes kemurungan dan kegelisahan ini.

“Perkhidmatan kesihatan mental akibat Covid-19 perlu dipertingkatkan walaupun ia sangat mencabar, namun kita perlu melakukannya,” jelasnya.

Sejak akhir 2019, penularan wabak ini dilaporkan sudah mengorbankan hampir lima juta populasi dunia, walaupun pakar mendakwa angka itu lebih rendah daripada anggaran sebenar.

Data itu diambil berdasarkan pengumpulan maklumat di seluruh negara Amerika Utara, Eropah dan penyelidik Asia Timur turut merangka model jangkaan untuk menguji tahap kemurungan dan kegelisahan seseorang.

Menurut analisis itu, wanita berpotensi untuk mengalami kemurungan dan kegelisahan secara tidak berkadar ketika pandemik ini, sehingga menjejaskan tahap kesihatan dan sosial yang teruk di kebanyakan negara.

Ini kerana, wanita lebih terbeban dengan tugas mengasuh anak-anak serta menguruskan keluarga, di samping, golongan ini juga sering menjadi mangsa keganasan rumah tangga dalam tempoh pandemik ini.

Selain itu, penutupan sekolah dan kolej juga turut menyekat kemampuan remaja untuk belajar dan bersosial, dan berinteraksi dengan rakan sebaya. Peningkatan kes pengangguran juga mampu membawa kesan kepada kesihatan mental dalam generasi berumur 20 ke 24 tahun.

Pakar dari Universiti Queensland, Azile Ferrari menjelaskan pandemik ini akan menjejaskan ketidaksamaan di samping dapat mempengaruhi gangguan kesihatan mental dan mekanisme untuk menanganinya.

“Penggubal dasar di seluruh dunia harus mempertimbangkan masalah ini bagi mencari langkah untuk mempertingkatkan perkhidmatan kesihatan mental ini,” jelasnya. – Agensi


Ismail Sabri sifatkan PAU 2020 paling teruk

Perang antara dua kumpulan dalam UMNO semakin panas, terbaharu satu klip video ucapan Naib Presiden parti, Datuk Seri Ismail Sabri Yaakob yang menyifatkan Perhimpunan Agung UMNO 2020 (PAU) lalu paling teruk dalam sejarah pula dimuatnaik dan tular di media sosial malam ini.

Link video: PAU 2020 Paling Teruk Dalam Sejarah – Ismail Sabri

Dalam ucapan pada 2 April semasa Program Bangkit 15 Peringkat Negeri Pahang lalu, Ismail Sabri berkata PAU dijadikan medan menyerang sesama sendiri dan gagal memberi suntikan kepada perwakilan untuk dibawa balik sebagai persediaan menghadapi pilihan raya umum.

“Di dalam PAU berlaku tembak menembak sesama sendiri… PAU yang paling teruk dalam sejarah. PAU yang paling teruk yang saya rasa baharu ini.

“Sepatutnya ucapan penutup memberi bekal kepada semua perwakilan bawa balik apa yg patut kita buat untuk menghadapi pilihan raya,” katanya dalam ucapan tersebut.

Beliau juga mempertikaikan tiada satu serangan pun terhadap parti lawan DAP dan PKR seperti yang berlaku kebiasaan perhimpunan tersebut, sebaliknya kecaman banyak kepada Menteri dan Timbalan Menteri UMNO yang duduk dalam kerajaan.

“Tapi yang berlaku dua hari.. tembak saja… DAP sekali pun tak kena tembak, PKR sekali pun tak kena tembak… yang kena tembak teruk menteri lah,” katanya lagi.

Berhubung desakan supaya Menteri dan Timbalan Menteri UMNO meletak jawatan, Ismail Sabri berkata usul yang dibentang secara jelas menyatakan UMNO akan menarik sokongan apabila Parlimen dibubarkan dan sepatutnya peletakan jawatan hanya selepas perkara itu berlaku.

“Usul kedua mengatakan kita menarik balik sokongan kepada kerajaan apabila Parlimen dibubarkan…

“Maknanya tak payah berhenti sebab usul kata sehingga PRU15… Usul itu tidak dipinda, kalau ada pindaan dia perlu bentangkan semula kepada perwakilan dan mesti disokong untuk pindaan,” terang beliau lagi.

Baru-baru ini, satu klip audio perbualan pakatan sulit antara Presiden PKR, Datuk Seri Anwar Ibrahim dengan Presiden UMNO, Datuk Seri Ahmad Zahid Hamidi tular.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


Calon PM sibuk berpolitik, negeri ditadbir PKR catat kes Covid tinggi

Keghairahan berpolitik Presiden PKR, Datuk Seri Anwar Ibrahim menjadi punca kepada negeri yang ditadbir oleh parti yang diketuainya mencatatkan kes jangkitan Covid-19 yang tinggi hampir setiap hari.

Selangor yang dipimpin Menteri Besar daripada PKR, Datuk Seri Amirudin Shari pada Ahad sekali lagi mencatatkan kes tertinggi sebanyak 1,200 kes dan angka tersebut dijangka tidak akan berkurangan malahan tidak ada sebarang langkah segera diumumkan oleh kerajaan negeri tersebut untuk menangani penularan wabak membunuh itu.

Kelemahan Anwar yang disebut-sebut calon perdana menteri (PM) blok pembangkang juga terserlah dalam mengendalikan krisis yang dialami di Selangor ketika ini.

Malah, Amirudin juga gagal memainkan peranannya sebagai ketua kerajaan negeri, selepas beberapa hari angka kes meningkat kemudiaan baharu beliau mengadakan mesyuarat khas dengan Jawatankuasa Kerja Keselamatan Negara bagi Negeri Selangor untuk membincangkan langkah yang perlu dilaksanakan untuk membendung penularan.

Hasil daripada mesyuarat tersebut, Amirudin juga gagal dalam memberikan penjelasan dan penerangan berhubung langkah yang akan diambil kerajaan negeri untuk mengatasi peningkatan kes, langkah yang diambil sekadar mengumumkan pembukaan pusat vaksin Covid-19 dibuka di Pusat Konvensyen Ideal (IDCC) Shah Alam.

Langkah itu diambil bertujuan untuk mempercepatkan urusan suntikan imunisasi, tidak ada langkah proaktif lain yang diumumkan oleh budak Anwar itu untuk mengurangkan kegusaran orang ramai ekoran peningkatan kes Covid-19 di negeri itu.

Langkah vaksin bukan jalan mudah untuk mengurangkan kes di Selangor atau pun di negeri-negeri lain yang sedang berdepan krisis, disiplin dan pematuhan undang-undang dan Prosedur Operasi Standard (SOP) adalah perkara paling mustahak dalam membendung penularan virus ini.

Banyak laporan yang diterima pelanggaran SOP berleluasan di negeri Selangor, sama ada di bazar-bazar Ramadan mahu pun di tempat kerja atau di gedung-gedung membeli-belah besar yang terdapat di negeri itu, ia menjadi penyumbang utama kepada peningkatan kes.

Bagaimanapun, Menteri Besar tidak langsung menyentuh berhubung penguatkuasaan yang lemah berlaku di negeri ditadbirnya, perkara yang dibangkitkan hanya mengenai vaksin.

Beliau perlu sedar, vaksin yang diterima negara belum cukup menampung semua rakyat, malahan negara pengeluar vaksin utama iaitu India kini juga sedang bergelut dengan peningkatan kes Covid-19 yang memecah rekod hampir sabann hari.

Yang berlaku di India adalah berpunca daripada ingkar SOP dikalangan rakyatnya sendiri apabila terlalu mempercayai vaksin yang mereka peroleh akan memberi mereka kekebalan daripada virus merbahaya itu.

Cerita lain pun dengan bos Amirudin, Anwar nampaknya lebih sibuk berpolitik mengadakan program bersama-sama jentera parti dibimbingnya dan setiap hari kerjanya adalah mengkritik kerajaan pusat walhal kerajaan negeri yang ditadbir oleh wakil PKR sendiri pun huru-hara dalam menguruskan pandemik.

Belum cukup dengan program politik yang dikongsi dalam Facebook miliknya, Anwar juga tidak berhenti daripada mendesak supaya Sidang Parlimen dibuka hanya semata-mata untuk tujuan menunjukkan dirinya sebagai calon PM yang mempunyai sokongan dalam Dewan Rakyat nanti.

Mujur Anwar tidak bersama-sama pergi ke Istana Negara dengan Tun Dr Mahathir Mohamad baru-baru ini, itu pun disebabkan oleh Anwar selaku calon PM tidak mahu lagi dikaitkan dengan bekas perdana menteri yang dilihat sebagai dalang yang menghalangnya daripada menjadi PM.

Dalam keghairahan calon PM ke sana ke sini mahu mendapatkan sokongan, lebih baik lah sekiranya beliau berjiwa besar dan membantu kerajaan Perikatan Nasional (PN) dalam memulihkan keadaan Covid-19 dan menyumbangkan idea ke arah memulihkan ekonomi negara.

Cukup-cukup lah setiap hari menelefon Presiden UMNO, Datuk Seri Ahmad Zahid Hamidi dengan memberikan tunjuk ajar untuk membangkang kerajaan, sudah sampai masanya calon PM ini menunjukkan bakatnya untuk mentadbir kerajaan dengan cara berhemah dan bukan semata-mata beremosi tidak dapat menjadi PM.

Suatu masa Anwar akan tiba di Putrajaya, bukan kah beliau calon PM boleh menang?


Cuaca panas ekstrem di Thailand

Pihak berkuasa Thailand – negara jiran Malaysia – hari ini (22 April 2023) memberi amaran kepada penduduk di seluruh pelosok negara itu, termasuk ibu kota Bangkok, supaya mengelak daripada keluar rumah akibat cuaca panas yang melampau.

Sebelum ini, sebahagian Asia melaporkan cuaca panas melampau bulan ini, dengan suhu yang memecahkan rekod dicatatkan di beberapa negara.

Di Bangladesh dan beberapa bahagian di India, cuaca panas melampau membawa kepada lonjakan permintaan tenaga, menyebabkan pemotongan dan kekurangan bekalan elektrik untuk berjuta-juta penduduk.

Di Bangkok, suhu mencapai rekod tertinggi 54 darjah Celsius (°C) di daerah Bangna hari ini, menurut Jabatan Meteorologi, dengan pihak berkuasa memberi amaran kepada penduduk supaya mengelak daripada melakukan aktiviti luar dan berhati-hati dengan bahaya strok haba.

Jabatan Pencegahan dan Mitigasi Bencana Thailand berkata suhu akan melebihi 40°C di sekurang-kurangnya 28 wilayah hari ini.

Panas melampau baru-baru ini telah memecahkan rekod penggunaan elektrik, dengan negara menggunakan lebih 39,000 megawatt pada 6 April, mengatasi rekod sebelumnya iaitu 32,000 megawatt pada April tahun lalu, kata jurucakap kerajaan, Anucha Burapachaisri.

“Apa yang berlaku sekarang adalah disebabkan oleh perubahan iklim, mempengaruhi (cuaca) yang tidak normal dan fenomena yang dipanggil cuaca melampau,” Mathinee Yucharoen, seorang penyelidik oseanografi pantai dan perubahan iklim di Universiti Prince of Songkhla.

Berikut adalah tahap cuaca mengikut wilayah di Thailand:

Wilayah Utara Thailand
Wilayah Phetchabun: Indeks haba ialah 48.1°C (kategori “berbahaya”).

Wilayah Timur Laut
Maha Sarakham (daerah Kosum Pisai): Indeks haba 44.5°C (“berbahaya”).

Wilayah Tengah
Bangkok (Bang Na): Indeks haba 54.0°C (“amat berbahaya”).

Wilayah Timur
Wilayah Chonburi: Indeks haba 54.0°C (“amat berbahaya”).

Wilayah Selatan
Wilayah Phuket: Indeks haba 54.0°C (“amat berbahaya”).

Tahap kepanasan dan kesan kepada manusia:

Tahap Pengawasan (indeks haba 27-32°C): keletihan, pening, loya, muntah, sakit kepala dan sakit otot akibat pendedahan kepada haba atau aktiviti fizikal dalam keadaan cuaca panas.

Tahap Makluman (32-41°C): kekejangan otot akibat haba dan mungkin mengalami keletihan haba jika terdedah kepada haba untuk tempoh yang lama.

Tahap Amaran (41-54°C): kekejangan otot di kaki, lengan, perut atau bahu yang menyebabkan kekakuan, rasa keletihan haba, dan mungkin mengalami strok haba jika terdedah kepada haba untuk tempoh yang lama.

Bahaya Terlampau: (54°C dan ke atas): strok haba.

Nasihat kesihatan dalam gelombang haba adalah untuk memantau simptom, terutamanya kanak-kanak kecil, warga emas dan mereka yang mempunyai masalah asas.

Orang ramai juga dinasihatkan untuk mengurangkan aktiviti luar, memakai topi, cermin mata hitam, dan pakaian longgar dan bernafas. Jika bekerja di luar atau dalam kumpulan.


Bekas PM cabar SPRM siasat Anwar, Zahid, bukan sasarkan Bersatu saja

Bekas Perdana Menteri, Tan Sri Muhyiddin Yassin mencabar Suruhanjaya Pencegahan Rasuah Malaysia (SPRM) – agensi yang bermotokan Bebas, Telus, Profesional – supaya menyiasat Datuk Seri Anwar Ibrahim dan Datuk Seri Ahmad Zahid Hamidi, berhubung punca pendapatan parti PKR dan UMNO.

“Mereka (Anwar dan Zahid) berdua adalah Presiden PKR dan Presiden UMNO,” kata Presiden Bersatu itu yang kini berdepan pendakwaan terpilih bermotifkan politik kerana dituduh menerima rasuah dan menyalahgunakan kuasa.

Empat tuduhan rasuah itu yang semua dana dimasukkan ke dalam akaun parti Bersatu ialah:

Beliau juga didakwa atas dua kesalahan pengubahan wang haram membabitkan RM195 juta, yang semua wang itu masuk ke akaun parti Bersatu.

“Saya hendak cabar SPRM supaya siasatlah Anwar Ibrahim dan Zahid Hamidi. Siasatlah dari mana punca pendapatan PKR dan UMNO. Tidakkah mereka juga menerima dana politik daripada ahli-ahli perniagaan?

“Sebelum PRU-15, UMNO adalah parti utama dalam Kerajaan Persekutuan. Perdana Menteri daripada UMNO. Parti itu juga mengetuai Kerajaan Negeri Perlis, Perak, Pahang, Melaka dan Johor. Adakah UMNO tidak menerima sumbangan dana politik daripada ahli-ahli perniagaan?,” soal beliau.

Demikian juga, Muhyiddin berkata PKR mengetuai Kerajaan Negeri Selangor dan Negeri Sembilan, sementara DAP mengetuai Kerajaan Negeri Pulau Pinang.

“Adakah PKR dan DAP tidak menerima sumbangan dana politik daripada ahli-ahli perniagaan?,” katanya lagi.

Menurutnya, banyak laporan telah dibuat oleh ahli-ahli parti Bersatu supaya SPRM menyiasat sumber dana parti-parti ini, tetapi yang disiasat hanyalah Bersatu.

“Yang didakwa hanyalah saya sebagai Presiden Bersatu. Parti lain dan Presiden parti lain dikecualikan daripada siasatan dan pendakwaan. Bukankah ini suatu bentuk pendakwaan politik yang terpilih?,” soal beliau lagi.

Sementara itu, pada Ceramah Perdana: Solidariti Menentang Kezaliman, anjuran PN di Dewan Dato’ Ustaz Fadzil Noor, Taman Melewar, Gombak dekat ibu negara malam tadi (11 Mac 2023), Muhyiddin berkata beliau akan mempertahankan kedudukannya di mahkamah.

Beliau yakin insya-Allah dengan izin Allah dan doa serta solat hajat yang dilakukan beliau akan bebas daripada segala bentuk kezaliman yang dilakukan terhadapnya, keluarga serta parti.

“Soal yang dipertikaikan ialah soal bantuan dan sumbangan yang telah pun diberikan oleh banyak pihak terhadap parti kita (Bersatu). Sebenarnya sekarang ini tidak ada suatu akta ataupun perundangan berkaitan dengan pendanaan politik ataupun political contribution.

“Di negara kita ini banyak parti-parti politik, baik yang ada dalam kerajaan ataupun bukan kerajaan, tidak berniaga… tidak ada sumber, dan pendapatan mereka sebahagiannya hasil daripada tabung-tabung yang macam hari ni diedarkan atau pemberian daripada mereka-mereka yang sayang dan mahu menyokong perjuangan parti itu.

“Tetapi yang dituduh kepada saya ialah seolah-olah saya sudah menerima (rasuah). Secara peribadi saya tidak menerima satu sen pun. Itu hukumnya haram.

“Tetapi yang ada dalam akaun kita hari ni dikatakan oleh mereka adalah sumber-sumber yang haram, termasuklah sumber yang diberikan oleh Tan Sri Syed Mokhtar Albukhary yang dinyatakan juga dalam pertuduhan itu telah memberikan suapan pada kita sejumlah yang telah pun disebutkan dalam pertuduhan itu.

“Sedangkan kita tahu beliau adalah seorang hartawan dermawan, antara tokoh-tokoh korporat negara kita yang besar yang telah pun berikan sumbangan, saya yakin dan percaya, bukan saja pada Bersatu… pada banyak parti-parti yang menjadi kerajaan sebelum daripada ini. Gerenti punya.

“Siapa dalam kalangan pemimpin-pemimpin UMNO, DAP ataupun daripada PKR dan sebagainya tidak menerima sumbangan daripada mana-mana pihak sama ada waktu mereka berada dalam kerajaan ataupun tidak berada dalam kerajaan.

“Jadi persoalannya kenapa begitu? Itu sebab bagi kami yang ada dalam Bersatu ini khususnya dan amnya dalam Perikatan Nasional berpendapat tindakan yang telah pun diambil tidak lain dan tidak bukan ialah untuk membunuh kita,” katanya.


Aktiviti luar bilik darjah dihentikan jika IPU lebih 100: KPM

Institusi pendidikan di bawah Kementerian Pendidikan (KPM) telah diarahkan mengambil langkah pencegahan bagi menghadapi cuaca panas dan jerebu dalam negara ketika ini, antaranya menangguhkan semua aktiviti luar bilik darjah jika cuaca terlalu panas.

KPM dalam kenyataan hari ini berkata bagi kawasan yang mencatatkan bacaan Indeks Pencemaran Udara (IPU) melebihi 100, semua aktiviti di luar bilik darjah yang melibatkan murid hendaklah dihentikan, menurut laporan Bernama.

Menurut kenyataan itu peringatan telah diberikan kepada semua Jabatan Pendidikan Negeri (JPN), Pejabat Pendidikan Daerah (PPD) dan semua institusi pendidikan di bawah KPM untuk mengambil langkah pencegahan.

“Aktiviti yang boleh mendedahkan murid kepada keadaan cuaca panas perlu dipantau bagi memastikan kesihatan mereka tidak terjejas,” kata KPM.

KPM berkata bekalan air minuman bersih mencukupi perlu disediakan di institusi pendidikan, dan murid digalakkan membawa air minuman sendiri, selain bekalan air minuman yang mencukupi perlu disediakan kepada murid di asrama sekiranya keadaan kritikal dan tiada sumber lain bagi mereka mendapatkan air minuman.

Institusi pendidikan juga diingatkan perlu peka dengan perkembangan semasa melalui media mengenai fenomena jerebu di kawasan masing-masing, selain mematuhi saranan Kementerian Kesihatan serta Kementerian Sumber Asli, Alam Sekitar dan Perubahan Iklim dari semasa ke semasa bagi menjamin kesihatan pelajar dan warga institusi.

“Institusi pendidikan perlu sentiasa berwaspada serta bekerjasama dengan klinik dan hospital berdekatan sekiranya berlaku sebarang komplikasi ke atas murid akibat cuaca panas,” menurut kenyataan itu.


Pilih pemimpin ada integriti demi masa depan negara

Pengundi dinasihat memilih pemimpin berintegriti yang menjadi asas kepada sebuah pembangunan negara bangsa dan tamadun hebat.

Menteri Dalam Negeri sementara, Datuk Seri Hamzah Zainudin berkata pemimpin yang berintegriti bakal mentadbir negara dengan amanah.

“Saya ingin mengambil kesempatan untuk menyeru semua pegawai imigresen supaya membuat pilihan yang bijak.

“Pemimpin yang berintegriti akan memastikan khazanah dan ekonomi negara ditadbir urus dengan penuh amanah. Namun, perlu diingatkan bahawa integriti adalah prasyarat kepada sebuah kerajaan yang stabil,” katanya.

Beliau menyampaikan nasihat itu kepada lebih 900 anggota dan pegawai imigresen pada Majlis Perhimpunan Bulanan Jabatan Imigresen Malaysia (JIM), di Putrajaya hari ini.

Katanya, apa yang disampaikan beliau ini adalah sesuatu untuk difikirkan bersama demi agama, bangsa dan negara.